text:
Nyuma yo guterwa ipfunwe no kwitwa umupfumu ndetse n’igitutu cy’abana be bamusabaga kureka uyu mwuga, Karekezi Andre w’imyaka 60 aravuga nyuma y’imyaka 45 aragura ubu yabihagaritse agahinduka umurokore.
KAREKEZI Andrée atuye mu murenge wa Jabana mu karere ka GASABO ni mu mujyi wa Kigali.KAREKEZI w’imyaka isaga 60 avuga ko ipfunwe yaterwaga no kwitwa umupfumu n’igitutu cy’abana be bamusabaga kureka ubupfumu akakira agakiza ngo nibyo byatumye areka uwo murimo.
- Karekezi Andre yaretse ubupfumu ahinduka umurokore
Amwe mu magambo KAREKEZI Andres yifashishaga ahamagara icyo yita imandwa, yamufashaga mu bikorwa byo kuragura no kuvura yamazemo imyaka 45.
Mu mwaka w’1971 nibwo uyu musaza avuga ko yabonye ububasha bwo kuvura abantu indwara zitari nke kugeza no ku mashitani kandi ngo ni ibintu akomora mu mahanga.
Mu gihe kitari gito uyu musaza yamaze ari umupfumu, uretse kwifashisha imbaraga zidasanzwe hari n’imiti ya Kinyarwanda we ubwe arondora yamufashaga muri aka kazi.
Karekezi Andrée mu gihe yamaze aragura, ngo yavuye abantu barenga ibihumbi bitandatu, nk’uko abyivugira ngo harimo n’abakomeye adashaka kuvuga amazina kandi ngo yabavuye indwara zikomeye.
Twagiramungu Jean Claude ni umwe mu bavuwe n’uyu musaza wari umupfumu,avuga ko yari arwaye amarozi Karekezi ngo yayamuvuye mu myaka itanu.
Hashize amezi agera kuri arindwi KAREKEZI Andrée atakiri umupfumu wa nyawe, ipfunwe aterwa no kwitwa umupfumu ndetse n’igitutu cy’abana be ni zo mpamvu zatumye areka ubupfumu.
Cyakora uyu musaza yemera ko iyo hagize umugana arwaye bikomeye amuvurisha imiti ya Kinyarwanda ngo icyo atakora n’ugukora ibikorwa biganisha ku gukorana n’imbaraga zidasanzwe.
Abapfumu bahabwaga agaciro gakomeye mu bihe byakera cyane mu Rwanda; Bizerwaga n’abantu batari bake harimo n’abakomeye nk’umwami n’abatware bakomeye ariko impaka z’abemera n’abahakana ukuri kw’abapfumu zo zahozeho.
Kuragura n’umuco wagiye ucyendera, ariko Karekezi wahoze abikora avuga ko bitacitse burundu kuko avuga ko azi abapfumu nibura 3 bakorera mu mujyi wa Kigali.
Nkindi Alpha
Ibitekerezo
Mbahaye mwiriwe,abakorera kuru rubuga,uyumutama ubundikwakivura imiti akorereshantabwarimivugutano?umuntuyihaye imana ntasubirakuvura abantumurubwobuyro. Kanda hano umusubize
ASENGAHEHE MWIDININYABAKI? Kanda hano umusubize
uyu musaza sha yarumukomando ubu c yarabiretse burundu kuburyo ntangaruka mbi bizagira kubo yibarutse koko Kanda hano umusubize
soma iyi mirongo usobanukirwe Imigani 31:4."Ntibikwiriye aAbami, Lemuweli we, Abami ntibakwiriye kunywa vino, Cyangwa ibikomangoma kubaririza ibisindisha aho biri. Imigani 31:6.Ibisindisha ubihe ugiye gupfa, Na vino uyihe ufite intimba mu mutima Imigani 31:7.Mureke anywe urwo rushungandushyi, Rumutere kwibagirwa intimba ye. Imigani 23:20.Ntukabe mu iteraniro ry'abanywi b'inzoga, No mu ry'abanyandanini bagira amerwe y'inyama. Imigani 23:21.Kuko umusinzi n'umunyandanini bazakena, Kandi umunyabitotsi bizamwambika ubushwambagara. Imigani 20:1.Vino ni umukobanyi, Inzoga zirakubaganisha, Kandi ushukwa na byo ntagira ubwenge. Yesaya 5:11.Bazabona ishyano abazindurwa no kuvumba ibisindisha, bakaba ari cyo biririrwa bakabirara inkera, kugeza aho bibahindura nk'abasazi. Yesaya 5:13.Ni cyo cyatumye ubwoko bwanjye bujyanwa ho iminyago buzize ubupfu bwabwo, abanyacyubahiro bo muri bwo bishwe n'inzara kandi rubanda ruguye umwuma. Yesaya 5:20.Bazabona ishyano abita ikibi icyiza n'icyiza bakacyita ikibi. Umwijima bawushyira mu cyimbo cy'umucyo, n'umucyo bakawushyira mu cyimbo cy'umwijima, ibisharira babishyira mu cyimbo cy'ibiryohereye, n'ibiryohereye bakabishyira mu cyimbo cy'ibisharira. Yesaya 5:22.Bazabona ishyano abigira intwari zo kunywa inzoga, bakagira imbaraga zo guturira ibisindisha, Kanda hano umusubize
Alex sinemeranywa nawe kuko reba mu Imigani 31:4."Ntibikwiriye aAbami, Lemuweli we, Abami ntibakwiriye kunywa vino, Cyangwa ibikomangoma kubaririza ibisindisha aho biri. Imigani 31:6.Ibisindisha ubihe ugiye gupfa, Na vino uyihe ufite intimba mu mutima. Imigani 31:7.Mureke anywe urwo rushungandushyi, Rumutere kwibagirwa intimba ye. Imigani 23:20.Ntukabe mu iteraniro ry'abanywi b'inzoga, No mu ry'abanyandanini bagira amerwe y'inyama. Imigani 23:21.Kuko umusinzi n'umunyandanini bazakena, Kandi umunyabitotsi bizamwambika ubushwambagara. Imigani 20:1.Vino ni umukobanyi, Inzoga zirakubaganisha, Kandi ushukwa na byo ntagira ubwenge. Yesaya 5:11.Bazabona ishyano abazindurwa no kuvumba ibisindisha, bakaba ari cyo biririrwa bakabirara inkera, kugeza aho bibahindura nk'abasazi. Yesaya 5:22.Bazabona ishyano abigira intwari zo kunywa inzoga, bakagira imbaraga zo guturira ibisindisha, Yesaya 5:20.Bazabona ishyano abita ikibi icyiza n'icyiza bakacyita ikibi. Umwijima bawushyira mu cyimbo cy'umucyo, n'umucyo bakawushyira mu cyimbo cy'umwijima, ibisharira babishyira mu cyimbo cy'ibiryohereye, n'ibiryohereye bakabishyira mu cyimbo cy'ibisharira. Kanda hano umusubize
Warasomye muhu.najyi.ngo nimwe ikurenjyera Kanda hano umusubize
yesu ashimwe akora ibikomeye byamajyero naze nawe yumve asobanukirwe arebe icyo twamurushije gusa yesu ajyira neza! Kanda hano umusubize
hoshi we wigisha nde? Kanda hano umusubize
Sha NDEKEZI uvuze ukuri! Benshi muri iki give bavuga ko batanywa inzoga cangwe bakajya my rusengero, kugirango berekane ko basenga Imana mu buryo bwiza. Oya pe ibyo ntaho bihuriye. Yego kujya guteranira hamwe n'abandi ni byiza, ariko muri iki gihe benshi bakora ibintu byangwa n'uwiteka usanga akenshi biyita abarokore. Ingero ni nyinshi. Kunywa inzoga, Bibiliya ntaho ibibuzanya, uretse umurongo wo mu Migani wakebuye abantu, aho uvuga ko VINO, ari umukobanyi ushukwa nayo btagira ubwenge. Gushukwa n'inzoga ni hahandi unywa nyinshi ugasinda, kuburyo ushobora kwangiza ufakora amafuti menshi. Ahubwi tujye tunywa Ku rugero. Abo biyita abarokore baratubeshya, sinirengangije ko hari abo usanga ari intangarugero. Amahoro bene daa! Kanda hano umusubize
Gumya Wizer uwiteka Kuko niwe Nzira Ntukuri Nt,ubugingo Nawujyakwadata Atamujyanye Urakoze kubivamo. Kanda hano umusubize
Uwomusaza,karekezi,,ni,umuntuwumugabo,nakinzwe,pee,imana,ninziza,ibihebyose Kanda hano umusubize
Abantu bavuga ko ari Abakore baba bashaka kwemeza ko ari abakristu nyabo.Ntabwo ari byo rwose.Benshi bakeka ko kutanywa inzoga no kujya gusenga uba uri umurokore.Babiterwa nuko batiga Bible neza.Icya mbere,Bible ivuga ko kunywa inzoga nkeya atari icyaha.Byisomere muli Tito 2:3;Timotewo wa mbere 3:8 na Timotewo wa mbere 5:23.Nta hantu na hamwe muli Bible habuzanya kunywa inzoga.Ahubwo Bible ivuga ko VINO ishimisha abantu (Zaburi 104:14,15),ndetse imana iha VINO abantu ikunda (Yesaya 25:6).Muli Matayo,havuga ko YESU yaje anywa VINO ku burya Abafarisayo bamwise umusinzi.Naho abiyita abarokore,bibeshya ko kutanywa inzoga aribyo kuba umukristu.Nyamara abenshi bakora ibintu bibi cyane imana yanga.Urugero,nka kuriya barya amafranga y'abantu (icyacumi),biyita abakozi b'imana.Nyamara YESU na PAWULO badusabye gukora umurimo w'imana ku buntu.Bisome muli Matayo 10:8 na Ibyakozwe 20:33.Reba nka president w'i Burundi.Kuko atanywa inzoga kandi akaba ajya gusenga,yiyita umurokore.Nyamara yica abatavuga rumwe nawe.Emwe na president Bush wa Amerika,yiyitaga Umurokore kubera ko atanywaga inzoga.Ariko muzi abasirikare be abantu bishe muli Irak na Afghanistan.Mujye mwirinda abiyita abarokore. Kanda hano umusubize
Abantu bavuga ko ari Abakokore baba bashaka kwemeza ko ari abakristu nyabo.Ntabwo ari byo rwose.Benshi bakeka ko kutanywa inzoga no kujya gusenga uba uri umurokore.Babiterwa nuko batiga Bible neza.Icya mbere,Bible ivuga ko kunywa inzoga nkeya atari icyaha.Byisomere muli Tito 2:3;Timotewo wa mbere 3:8 na Timotewo wa mbere 5:23.Nta hantu na hamwe muli Bible habuzanya kunywa inzoga.Ahubwo Bible ivuga ko VINO ishimisha abantu (Zaburi 104:14,15),ndetse imana iha VINO abantu ikunda (Yesaya 25:6).Muli Matayo,havuga ko YESU yaje anywa VINO ku burya Abafarisayo bamwise umusinzi.Naho abiyita abarokore,bibeshya ko kutanywa inzoga aribyo kuba umukristu.Nyamara abenshi bakora ibintu bibi cyane imana yanga.Urugero,nka kuriya barya amafranga y'abantu (icyacumi),biyita abakozi b'imana.Nyamara YESU na PAWULO badusabye gukora umurimo w'imana ku buntu.Bisome muli Matayo 10:8 na Ibyakozwe 20:33.Reba nka president w'i Burundi.Kuko atanywa inzoga kandi akaba ajya gusenga,yiyita umurokore.Nyamara yica abatavuga rumwe nawe.Emwe na president Bush wa Amerika,yiyitaga Umurokore kubera ko atanywaga inzoga.Ariko muzi abasirikare be abantu bishe muli Irak na Afghanistan.Mujye mwirinda abiyita abarokore. Kanda hano umusubize


c: text/html

text:
“Nanjye nzasaba Data, na we azabaha undi Mufasha wo kubana namwe ibihe byose,ni we Mwuka w’ukuri. Ntibishoboka ko ab’isi bamuhabwa, kuko batamurora kandi batamuzi, ariko mwebweho muramuzi kuko abana namwe, kandi azaba muri mwe.” Yohana 14:17
Imbaraga n’ubutware intumwa zahawe ubwo Umwuka Wera yazimanukiraga zatangiye no gukora ku bantu bose bari hafi aho, no kuba bumvise. Imana yahise itangira kubakoresha ibimenyetso n’ibitangaza bituma abatari bake bakira Yesu Kristo kandi baramwizera. Imbaraga za Mwuka Wera ni ngenzi mu mibereho y’itorero kandi buri mwizera wese agomba guhora abizirikana kugira ngo Imana imukoreshe ibimenyetso n’ibitangaza.
Ese waba warigeze usoma icyabaye ubwo intumwa zari ziri mu cyumba cyo hejuru zihuje umutima? Kuzura umwuka wera ntabwo byabaye ikintu cyabayeho ngo gihite kirangirira ku ntumwa gusa ahubwo abizeye bose kandi bagakomeza ubusabane bwabo n’Imana bakomeje kuzura izo mbaraga z’Umwuka Wera.
Nawe wizeye Imana yakuzuza umwuka wayo. Iyo usomye ibyanditswe byera bigaragaraza ukuntu Petero amaze kuzura imbaraga za Mwuka Wera yashize amanga kandi akagaragaza guhamya gukomeye, niko guterura amagambo aravuga ati”batware b’abantu mwe namwe bakuru, uyu munsi turabazwa ibyo twagiriye neza umuntu wari uremaye kandi turabazwa icyamukijije. Ariko mumenye mwese n’abantu bo mu Bisirayeli, yuko ari izina rya Yesu Kristo w’I Nazareti,…..”Ibyakozwe n’Intumwa 4:8-10
Usomye ayo magambo wumva ko izo ntumwa zari zigeze mu bihe bashidikanya ku mbaraga n’ibitangaza bakoraga, ariko kubera imbaraga za Mwuka wera bari fatite no gusobanukirwa ko Yesu Kristo ariwe ubashoboza byose, byabateraga gushira amanga bagahamya aho imbaraga zabo ziva.
Kuzura Mwuka wera n’ubu biracyashoboka, ikigenzi ni ukwizera uwutanga kuko ubwo Yesu yajyaga mu ijuru yasize asezeranije abamwizeye n’abazamwizera bose ko azabaha kuzura Umwuka Wera, niwakira imbaraga z’umwuka wera ntaho utazagera igihe cyose uyobowe nawe.
Ubasha gushira ubwoba, ugakomera kandi ukanesha kuko uba ufite imbaraga zidasanzwe. Haranira kuzura mwuka wera!

robotstxt: allowed

filter: keep


text:
Migabo wari ufite imyaka 54, yayoboraga umudugudu wa Gisunzu mu kagari ka Hanira, umurenge wa Manihira. Bamubonye mu gitondo cyo kuri uyu wa 18 Nzeli 2016.
Umunyamabanga Nshingwabikorwa w’Umurenge wa Manihira, Jules Niyodusenga avuga ko nta mpamvu nyayo izwi yaba yamuteye kwiyambura ubuzima.
Yagize ati “Nta kindi twari tumuziho yari umuntu w’inyangamugayo kuko yari n’umukuru w’umudugudu”
Kimwe mu bikekwa nka nyirabayaza ni ikimwaro yaba yaragize ku munsi w’ejo, nyuma yo gushinjwa n’umugore yari yahaye ikiraka cyo kumuhurira ingano, wavuze ko yamusambanyije, nk’uko Niyodusenga abivuga.
Abaturanyi ba Migabo bavuga ko uyu mugore ataha, abana bamufatanye ingano bahuruza ababyeyi babo n’abaturanyi, umugore yisobanura avuga ko ingano yazihawe n’uwamukoresheje nyuma yo kumusambanya.
Niyodusenga uyobora uyu murenge avuga ko iki aricyo bakeka ko cyamuteye kwiyahura.
Ati “Wasanga ari ipfunwe ryabimuteye, ariko jye twanahuye ku mugoroba mbona nta kibazo afite. Gusa yari umuntu wagize abagore benshi, kuko uwambere yarapfuye, uwa kabiri barananiranwa, uwa gatatu niwe bari kumwe”
Migabo yari afitanye abana bane n’umugore asize yashatse ku nshuro ya gatatu.
Ubwo Migabo bamusangaga yiyahuye, umugore we ntiyari ahari kuko yari yaraye mu masengesho.
Ibitekerezo ( 4 )
Kwiyahura Ntabwo Aribyiza
Migabo ndamuzi twarakoranye mu murenge wa MAnihira, ari umukuru w’umudugudu , yitangiraga akazi ke kdi yari inyangamugayo , gusa birababaje kuba yiyahuye.
Kwiyahura ni ubugwari.Ibibazo umuntu yaba afite byose ntibigomba gutuma yuyahura ahubwo akwiriye gushaka uko abicyemura.
Bamwe biyahura bibwira ko bahunze ibibazo ariko urupfu rwabo ruteza ubindi bibazo birimo ubupfubyi,ubupfakazi, ubukene ndetse n’inzangano mu muryango, n’ibindi.
Kwiyahura ni ubugwari.Ibibazo umuntu yaba afite byose ntibigomba gutuma yuyahura ahubwo akwiriye gushaka uko abicyemura.


text:
Rwanda: Ubuhanuzi NZIRABATINYA Emmanuel yagejeje kubategetsi b'u Rwanda akabifungirwa !
Mu manama anyuranye ndetse no mu birori byo kwizihiza iminsi mikuru bikorwa hirya no hino mu Rwanda havugwamo amagamo agaragaza ibyifuzo by’u Rwanda ; dore ingero z’ayo magambo : AMAHORO, UMUTEKANO, GUKUND’IGIHUGU, KUBAKA IGIHUGU, EJO HAZAZA HEZA, ITERAMBERE RIRAMBYE, n’andi magambo nkayo. Aya magambo n’ikimenyetso gihanurira ibyiza ku Rwanda ; bigaragaza ko Imana iza itugana itubwira ngo intambara zikuweho , nyamara abanyarwanda bagomba kumenya ayo magambo agaragaza ibyiza twifuriza u Rwanda ko tudashobora kubigeraho nimba abanyarwanda batemeye gukuraho ibyo Imana yanga mu Rwanda ;nimba abanyarwanda batabikuyeho, Imana izabisohoza habanje akaga karuta akagiye kabaho mbere mu Rwanda,kuburyo ibyo mwarimusanzwe muzi bizibagirana, hakabaho ibishya.
Imana yampishuriye ko amagambo :abanzi b’u Rwanda, Inyangarwanda, Bamwangamwabo, Inyangabirama Ibipinga,n’andi mazina nkayo uhereye mbere ukageza ubu ari amazina ahabwa abanyarwanda batanyuzwe n’imiyoborere y’igihugu bityo bigatuma bamwe bahunga kubera uko gutotezwa.
UMWIRONDORO WANJYE N’UBUTUMWA BWIZA BW’IMANA NAHAWE KU GIHUGU CY’U RWANDA
Nitwa NZIRABATINYA Emmanuel ndi umunyarwanda w’i Rwanda,wavukiye mu karere ka NYAMASHEKE,mu murenge wa BUSHENGE akagari ka KARUSIMBI (i MWITO).Umugabo wambyaye, ni umunyiginya, ukomoka IGISAKA. Umugore wambyaye ni umugesera ukomoka i BUDAHA. ( barashakanye). Navutse mu mwaka w’1960.Intambara y’Abanyarwanda na yivukiyemo: ( Bashyamiranye) navutse data atari murugo kubera intambara. Maze ngo kubera abantu bisukiranyaga murugo n’inkota n’amacumu ; Mama ampisha mu gasanduku,anjyana murutoki hirya hitaruye, yabona abantu badahari, akajya kunsura no kunyonsa. Yabona bamureba,akajyayo yitwaje ikindi kintu nko kumena ibishingwe cyangwa se ikindi. Data yaraje anyita NZIRABATINYA kubwo gucyurira umugorewe amugaya uko gutinya gukabije yagize.
Bari barananyise Inosenti ngize imyaka 13 y’amavuko, niho nifuje ko nitwa Emmanuel bisobanurango “Imana irikumwe natwe”. Barabinyemereye, kuva icyo gihe aba ari uko nitwa kugeza na bugingo n’ubu.
Imana yampamagaye ngize imyaka 29 y’amavuko ubwo hari mu 1989. Nyuma nkomeje no gusenga Imana yambwiyeko ariyo yanyise amazina. Mubuzima bwanjye bwose nikundiye Umurimo w’Imana: Gusenga, Kuvuga Ubutumwa Bwiza,Gusura abantu no Kwakira abashyitsi. Ibyo nibyo nkora cyane mubuzima bwanjye kubirutisha indi mirimo. Nkiyegurira rero kwiga ijambo ry’Imana kuko ari naryo muhesha wabyose. Ubutumwa ku gihugu cy’u Rwanda, natangiye kubuhabwa kw’itariki ya 29 Mata 1993. Niho Imana yantumyeho ngo ntangire amasengesho yo gusaba ubwenge, no gusengera igihugu cy’u Rwanda.
Muri uwo mwaka niho nahishuriwe ya ndege yahiriyemo umukuru w’Igihugu cy’u Rwanda, n’uw’Igihugu cy’u Burundi n’abo barikumwe. Icyo gihe nasabye itorero nkoreramo umurimo w’Imana kubivugira i Kigali ko bigiye kuba kuko ariho nari nabwiwe kubivugira, bampaye ikaze batari bamenya icyo nendaga kuvuga. Nari navuye aho navukiye ntwawe na Moto, ingeza mu mugi wa KAMEMBE,mpava n’ivatiri nziza ingeza i Kigali. Mbamenyesheje ubwo butumwa, barampakanira ngo byabakururira ingorane. Barantegera nsubirayo ntabivuze mu ruhame. Imana ingarura kubivuga ngenda n’amaguru ntagira icumbi ntanicyo kurya nshobora kubona. Nagenze n’amaguru, umuhanda Cyangugu, Kibuye, Gitarama,Kigali. Nahagenze iminsi 8 iyimpwanyirije n’iyo abanyarwanda bagiye kwirukanka mo bakanapfa nabi ni ko byagenze muri Jenocide. Mu mwaka w’1996 nibwo Imana yambwiye kwandika igitabo kirimo ubutumwa bw’Igihugu cy’u Rwanda. Icyo gitabo cyitwa INGOMA Y’URWANDA KW’ISI “INDORERWAMO”.
Iyo nyandiko nayanditse mugihe kingana n’imyaka 10: 1996-2006. ku itariki 17 Mutarama 2008 niho nagejeje umusogongero w’iyo nyandiko mu Biro by’Umukuru w’Igihugu cy’u Rwanda, hamwe n’ibaruwa na mwandikiye. Nabimenyesheje umuvugizi w’Itorero nkoreramo Umurimo w’Imana. Iyo nyandiko inononsoye nayigejeje muzindi nzego: Urukiko rw’Ikirenga, Inteko ishingamategeko, Komisiyo y’Igihugu y’amatora,Ikigo cy’Igihugu cy’itangazamakuru. Kandi abanyarwanda benshi bagiye babisoma,abari mu Rwanda no mumahanga. Kubera umuhamagaro w’Imana rero ningombwa kubimenyekanya keretse ahari umwuka uheze.
Mu Itorero barampakaniye,ngo kuko ari amagambo akomeye ngo byabakururira ingorane. Mu binyamakuru no ku maradiyo barabitinya nabo keretse gatoya nigeze mvugira kuri Siti Radio n’ikinyamakuru cyitwa Rugali cyambajije ibibazo bijyanye nibyo nanditse muri icyo gitabo. Nasobanuje Imana uko nabigenza kugirango Ubutumwa Bwiza buvugwe mu Rwanda kuko mu Rwanda batemera ko ukuri kuvugwa. Imana Imbwira kuva Iburengerazuba nkajya mu murwa mukuru Kigali, nagerayo nkagura intebe, nkayitereka kukarubanda aho abantu benshi bahurira ngatangira saa mbiri za mugitondo (08h00) mvuga iby’u Rwanda nk’uko nabihishuriwe,nkageza saa cyenda. Ahantu mba mumugi wa Kigali ni mu Murenge wa Cyimironko, mu Karere ka Gasabo mu Kagari ka Kibagabaga. Naguriye agatebe gahinwa kuri Ngereza ya Cyimironko ( NGEREZA NKURU YA REMERA) nkicaraho ku’isoko rya cyimironko saa mbiri za mugitondo. Ntangira kubivuga, ariko ntibemeye ko mbikomeza,bahiseko bahankura bamfungira mu gasho ka porisi i REMERA. Ninjira murubanza rwabyo.
Mu bugenzacyaha, no mubushinjacyaha, banjyana mu rukiko rwa GASABO i RUSORORO; Iminsi yose namaze mfunzwe hamwe no kuburana n’iminsi 15. ubutabera burandekura,ngo nkurikiranwe ndi hanze. Njye nitaba umushinjacyaha ku gihe nahawe. Icyakora nyuma yo gufungwa no gufungurwa nashyize ako gatebe I NYABUGOGO guhera i saa mbiri kugeza i saa cyenda, nirirwa mvuga ko: nahamagariwe kwerura iby’u Rwanda, nabivuga bakamfunga. Iyo minsi uko ari 15 none rero uko byakabaye, ubwo Butumwa Bwiza Imana yampaye kuvuga ku Rwanda, mbicishije mu nyandiko, nubwo ama Site yo mu Rwanda atazabyemera kuko u Rwanda rutemera ko baruvuga ukuri. Ariko ntikizatuma bitamenyekana.
UBUTUMWA BWIZA NAHAWE N’IMANA KUVUGA MU RWANDA
Igihugu cy’u Rwanda cyaheze mu gihirahiro,bibabaza Imana,ariko cyane cyane ku ngoma ya HABYARIMANA Yuvenali na KAGAME Paul bavuga Amahoro ku rurimi gusa ngo n’amahoro kandi ari ntamahoro ariho. Uruguma bakarwomora baruca hejuru. (YEREMIYA 8:11-13). Bigatuma Igihugu cy’u Rwanda kitagira icyo kigeraho kuko nkaho cyakagize aho kigera gihitako gisenyuka,kubera ko Imana icyerekaniraho imbere y’amahanga ko yanga uburyarya,ko Ishaka ukuri. Birazwi ko ntacyo Imana Ikora Itabanje kugihishurira abantu bayo (AMOSI 3:7, 8).
Mbere y’uko nerura ibyaha by’Igihugu cy’u Rwanda imbere y’Imana, n’uburyo nagiye mbihishurirwa,n’imirimo Imana yankoresheje ndabanza mvuge Umugambi w’Imana ku gihugu cy’u Rwanda:
-Imana yagambiriye kugira u Rwanda urugero rw’Amahanga.
-Kugira ibyo irwerekaniraho imbere y’isi yose,ibyo yanga n’ibyo Ikunda.
Imana yanga kurobanura abantu kubutoni. Abanyarwanda babikoze birenze urugero rw’ahandi byagiye bibera ku isi. Igihe cyo guhaka abahutu. Icyo gihe nibyo nabwiwe ko byateye Imana KUNYURA MU Rwanda. Ibyabaye mu Rwanda byatumye ruba inshobera mahanga. Igihugu cy’u Rwanda cyiremye ibice bibabaza Imana,bituma yongera kurunyuramo ubwa kabiri none rwabaye akabarore (urw'amenyo) k’andi mahanga kubera akaga karubaye mo.
Igihe cy’1959 kirazwi, Imana ikuraho akarengane kari mugihugu. Abanyarwanda birukanka amahanga bahunga abandi bicwa. Noneho rero, ntawe mu isi utazi amahano yo muri 1994; Ibyaho biracyari aho n’ubu biravugwa ariho Imana yantumye ngo mbwire abanyarwanda bakure igihugu ho inzigo n’amaraso Imana Igihe umugisha.
-Imana Ije gukora ikintu gishya mu Rwanda,abanyarwanda nibayumvira Iragikora, nibanga kuyumvira nabwo Iragikora,icyo kintu gishya ni ikihe? “ ni ugukura igihugu cy’uRwanda mugihirahiro kimazemo igihe kirekire.” YESAYA43 : 19-21. kuko Idaca urwakibera, ntiyumva urw’umwe kandi ntirobanura abantu kubutoni (YOBU 37:23,YESAYA 11:3, IBYAKOZWENINTUMWA 10:34B,35).
Yarantumye ngo nzahamagare abanyarwanda mbabwire bayubahe,bemere ko bose bakoze ibyaha kimwe,abahutu n’abatutsi cyangwase abatutsi n’abahutu, bose baricanye ntawubabarira undi. Ibyaha byakozwe byose babikoze kimwe. Imana yababajwe n’uko abanyarwanda bise abandi abanzi bakabishima hejuru (IMIGANI 24:17,18) .
Igihugu cy’u Rwanda nta mwanzi kigira ni abene gihugu ubwabo bahemukirana . abanyarwanda ntabwo babanye amahoro ahubwo bituranye inabi,baranihorera kandi guhora ari ukw’Imana. Ikibi cyarabanesheje kirabaganza, Imana Ibaburamo icyiza (ABAROMA 12:17-21).
Uko umuntu w’Imana akwiye kugenza LUKA 6:27-38. Amakuba yatunguye u Rwanda kubera ko bajyaga irya n’ino (IMIGANI 24:21,22). Biciye abantu mugihugu, babakurikirana no mubuhungiro (OBADIA 13:13). Bakomeza no gukurikirana abacitse ku icumu nko kubashyira imbere ngo babone uko barya ibyabo ,(ibibagenewe ). Umukuru w’igihugu cy’u Rwanda, kuri iyi Manda amatora arangiye yakoze amasengesho yo gushima Imana,Imana imutumaho umugore umwe mubanyarwanda kazi, wayisengaga abaza iby’u Rwanda,abasomera mugitabo cy’umuhanuzi (YEREMIYA 50:33, 34). Nubwo iryo jambo rirengereza ku Bisiraheli ariko Imana yavugaga ko abanyarwanda bose impande zombi barenganyijwe kimwe kandi ko Imana Ije kubarenganura kandi ko Imana n’irenganura u Rwanda hari uko n’isi izaba irenganuwe. Kuko amahanga agira ibikorwa byinshi mu Rwanda. Kandi Imana yatumye Isi iruhangaho amaso cyane.
Dore uko Imana yamenyesheje: Intambara ikomeye abanyarwanda bakwiriye kurwana ni intambara y’UKURI “UKURI NI KO KWAKIZA U RWANDA” Imana yaha igihugu cy’u Rwanda umugisha rugahimbaza Imana,amahanga yose akaza guhimbariza Imana mu gihugu cy’u Rwanda. Mvuze ibyo ijwi ryampamirije ko Imana yabitangiye ibimenyetso mu Rwanda Ibigaragaza. Ariko kubera ko abanyarwanda banze gukuraho amoko ,ubusambanyi n’ubwibone ,Imana Igiye kuhanyura ubwa 3. Ubwambere u Rwanda rwabaye inshobera mahanga, ubwakabiri ruba akabarore k’amahanga yose, ubwagatatu Izarugira incyuro y’amahanga yose.
Hari ibintu bibiri bikomereye u Rwanda:
Icyambere : Abanyakuri bari mu Rwanda baraceceka, igihugu kikajya iwabandi. Imana yarantumye ngo nzababaze ko guceceka ariko bacisha imanza zitabera ? Kuri Manda ya mbere y’umukuru w’igihugu inzibacyuho irangiye, Imana yampaye amasengesho y’iminsi 3 ngo nsengere igihugu kuko giheze mugihirahiro,ko habuze uwaha abanyarwanda bose ubwenegihugu kimwe uburumbuke bw’igihugu bukaba ubwabose,kugirango,ntihagire urenganyirizwa mugihugu nkuko Imana Ibireba. (UMUBWIRIZA 5 :8,9.)
Umunsi nyakubahwa KAGAME Paul ageza kandidature ye muri komisiyo y’igihugu y’amatora nari nagiye ku Biro by’Intara yari CYANGUGU kubaza cyo umuntu asabwa kugira ngo abe umukuru w’igihugu cy’u Rwanda. Ibyo nabikoreye kugirango nduhuke mumutima kuko hagurumanaga cyane, n’abantu bakomeye b’abahanga, nageragezaga kubabwira iby’Imana ibyo Ishaka ntibanyumve, bakanyita umurwayi wo mumutwe. Icyo gihe rero nabajije icyo bisaba kugira ngo umuntu abe umukuru w’igihugu byatumye nkurikiranwa bikomeye, ariko Imana Irampisha ntibyagira icyo bintwara ( byabereye i CYANGUGU) .
Kuri iyi Manda ya kabiri, umuhamagaro watumye njajaba cyane, kandi ntacyo nishoboreye. Hari umuntu umwe nasabye inama , arambwira ngo ninshake abantu mu turere twose bansinyire nkuko itegeko ribisaba, nubwo babishyizeho ntagihe gisigaye gihagije, ngo mvuge ukuri kwatuma Imana Inezererwa igihugu , tukimara kubivugana n’uwo muntu naraye mbonye abansinyira 12. ariko iryo joro ndota ngiye kujya mukaga . kandi n’iyi ngoma iracyakomeje,kuko Imana yayishyizeho. Mperako ndabireka. Cyane cyane ko igihe cyari gito cyane, kuburyo kugera mu turere twose 30 bitari gushoboka, nkaba nikoreje isoni ubusa.
Reka nsubize ikibazo abantu bafite kurinjye ; Bati : Mbese washobora kuyobora igihugu ?Igisubizo : Icyo nashakaga kwari ugushaka icyatuma Imana Inezererwa u Rwanda ngo kimenyekane, kandi ni nacyo ngikomeje nandika muri iyi nyandiko doreko Imana yambwiye ngo yashatse umuntu n’umwe wayihagarara imbere mucyuho ngo irengere igihugu cye kuririmbuka iramubura Irampagurutsa ngo Intume (EZEKIYERI 22 :29-31). Imana Ibonye ukuri nkuko kuri, u Rwanda rwaba igitangarirwa. Ariko noneho,ibizarubamo bizatuma rutangarirwa, Imana Irusutseho uburakari bwayo ngo Imareho ibiyibabaza. Kandi nta buhungiro kuko n’uri mumahanga Izamusangayo. Nagira inama `, umusambanyi n’umwibone kubireka, naho abakiranutsi bo bazaba ari ugusarurwa.
Icyakabiri :Gikomereye u Rwanda ni uko Itorero ry’Imana ryo mu Rwanda ryifuje gusa n’abisi, ryarararikiye,ryavuye kurufatiro rw’agakiza rijya kurufatiro rw’Isi : amashuri n’amafaranga. Imana niyo yiyigishiriza abakozi bayo. Kandi ntibemera ko Ubutumwa Bwiza buvugwa, kuko bubakoraho ; bifuza ko havugwa ibibwirizwa byo mw’ ijambo ry’Imana gusa ariko icyo yahishuye bakakireka, kugeza naho batinya ko ibyo Imana Ishaka byabakururira ingorane. Imana yantumye kw’Itorero ryayo ryo mu Rwanda ko igihe Izakoreraho naryo ritazasigara. Kandi ko n’amafaranga atazasigara (ZEFANIYA1 :7-18). Imana niyo yonyine Itanga imibereho abantu bihagararaho gusa, igihe Ikibahaye agahenge, iyo Ije kurimbura ntawihagararaho uretse kuvuza induru. (EREMIYA47 : 2,3). Kandi yarantumye ngo menyeshe ko Imana iri gushaka Itorero ryayo ngo Irigirire neza, Iryubake,Irikomeze,Irihuze, Iriramire, Irimenyeshe inzira,Iryiyereke, rigendere mumbabazi zayo. Irikoreshe imirimo yayo yo kugiraneza (ZABURI 147 : 103 ;11, ABAHEBURAYO13 :16).
Neretswe ko abantu b’Imana bari barahamagariwe gukora ingendo bavuga Ubutumwa Bwiza bakaba barabiretse, nahishuriwe ko bameze nk’abantu barwaye ibirimbo,abadasohoza neza inshingano zose z’Itorero,bameze nk’ibikuri, abatakizera Imana bafashwe n’ubwoba bw’imibereho bameze nk’abasaza bunamirije bahinda imishyitsi, abavugabutumwa n’abaririmbyi badafite agakiza bameze nk’impumyi kandi ari ni ibipfamatwi. Nimurebe mu gitabo cya YESAYA 42 :19,20. Hanyuma yibyo byose mpishurirwa abana bato barwaye bwaki, babyimbye udutama,n’akada,n’udutoke n’uturenge, ngo abo n’abanyetorero bashya bahamagarwa bakabura ababarera nk’umwana wavuka agasanga nyina yaribereye umusinzi akabura umwitaho.
Kubera rero kuvuga ibi ku gihugu cy’u Rwanda ; hari amajwi numva ambwira ko nshobora kwicwa, jyewe Imana yantumye kuburira Abanyarwanda nkuko Imana yaburiye igihugu cy’i NINIWE, ngo nibigarura bakareka inzira zabo mbi,Imana yigarure ntibarimbuke (YONA3 ;6-10). Hakaba hari ibintu bitari bike bimpamiriza ko igihugu cy’u Rwanda ngifitemo amahirwe ko ntazapfa nishwe, ahubwo nzakiramiramo nkazapfa nshaje neza niyiciwe n’izabukuru. Ingero : u Rwanda nirwo rwanyibyariye, ruranyirerera kugeza ubu, nahawe n’Imana umurimo ukomeye wo gusengera u Rwanda no kuruvugamo Ubutumwa Bwiza bw’Amahoro bukenewe n’abatuye isi yose kuko babuze amahoro. Maze kubona ibintu bitatu byantangaje binyemeza ko nkenewe mu Rwanda :
-Nagiye kwambuka umugezi tugomba kuvogagira,umusore war’unjyanye yangako nkandagira mumazi anyomotsa ampetse mumugongo .
-Nagiye murukarabiro nziko ngiye gukaraba amazi nsanga banteguriye amata y’insyushyu, bantegeka kuyiyuhagira kuko ariko babishatse.
-Nashyizwe munzu y’imbohe,banga ko njyanamo Bibiriya yanjye, ngeze munzu y’imbohe umuntu ufunze atumira Bibiriya n’igitabo cy’indirimbo arabimpa,ari impano ngo nkomeze umurimo w’Imana.Nsanga ndafunzwe ahubwo nje mubutumwa aho munzu y’imbohe.
Aho guhora rero abanyarwanda bakangishwa kwicwa, ahubwo u Rwanda n’igihugu cyakunzwe n’Imana cyane, Ikivugiramo,Igikorera mo. Abanyarwanda bakwiye kumvira Imana kuko Ibaburira. Aho kurimbuka ngo bajye bubaka,basenya, babaho, bicana,babeshywa amahoro biyubikije amahano.Imana ireba ibyiherereye niyo yabimpishuriye atarinjye njyenyine gusa hari n’abandi, n’abanyakuri bose babibona nabo koko. Duhaguruke nk’igihugu cy’i NINIWE, aho kugirango twongere turimbuke,isoni zidukore imbere y’amahanga,Imana Iturengere dukomeze dutere imbere.
Mbikoze nziko mu Rwanda batazabigaragaza mu rubuga rw’itumanaho ariko ntibizabura indi mirongo binyuramo bikagaragara.
MUGIRE AMAHORO
Nanditse igitabo INDORERWAMO none nkurikije ho «Ubu butumwa Bwiza ku Rwanda» Ndabamenyesha ko hari n’ikindi gitabo ndi kurangiza kwandika izina ryacyo ni INGORANE N’AMAHIRWE, cyafasha Isi mu ntego z’ikinyagihumbi 2000-3000, umuhesha wa byose shingiro n’Ijambo ry’Imana.
Ndi NZIRABATINYA Emmanuel


text:
Ubabwire uti : « Umwami Uwiteka aravuga ati : Ndirahiye, sinezezwa no gupfa k’umunyabyaha, ahubwo nezezwa n’uko umunyabyaha ahindukira akava mu nzira ye maze akabaho. Nimuhindukire, mugaruke muve mu nzira zanyu mbi. Kuki mwarinda gupfa mwa ab’inzu ya Isirayeli mwe ? » – Ezekiyeli 33 :11
Uwiteka ni umunyembabazi . Yaremye umuntu agira ngo bazabane iteka amuha ubutware bwo gutegeka isi n’ibirimo. Mu gihe cyo kurangara, satani yaraje amwaka ubutware Imana iramuhana ariko ntiyamureka, ikomeza gutekereza uburyo wa muntu azasubirana ubutware yahoranye.
Kubera ko rero satani yahozaga imbere y’Imana urwandiko rwo kuturega ndetse anasaba ko dupfa kuko Imana yari yavuze ko umuntu narya ku giti kibuzanyijwe azapfa, Imana yaduhaye Yesu apfa mu cyimbo cyacu. Urwandiko rwaturegaga arubamba ku musaraba turakira, adusubiza bwa butware satani yari yaratwambuye.
Niyo mpamvu Imana yirahira ikavuga iti ni ukuri sinezezwa no gupfa k’umunyabyaha. Imana yishimira kubana n’umuntu, niyo mpamvu uwizera amaraso ya Yesu akizwa ibyaha agahanagurwaho gukiranirwa kose.
Uwiteka aragusaba guhindukira. Birashoboka ko hari igihe waba wari warihannye rwose warabiretse, ariko dore ubu byaragarutse, bitewe no kudasenga, kwifatanya n’abatizera, ukwiye guhindukira. Ushobora kuba utarigeze wihana ibyaha byawe, ihane none Yesu arakubabarira.
Va mu byaha, ihane, va muri izo nzira zibabaza Uwiteka. Nawe urabizi ko ubikora umutima ukubwira ko ari bibi. Kuki warinda gupfa? Yesu aragukunda kandi agutegeye amaboko. Ngwino umusange arakubabarira.
Nubwo byaba bikabije ntibyaruta ibya Rahabu wababariwe ari maraya (Yosuwa 2 :1-21) (Yosuwa 6 :20-25), Dawidi yari afite umutima umeze nk’uko Imana ishaka, yubahaga Imana nubwo byahindutse akica Uriya akamutwara umugore we, ariko yasabye Imana imbabazi iramubabarira rwose (2 Samuel 12 : 1-15), maze Yesu avuka yitwa mwene Dawidi. Dore imbabazi z’Imana.
Nari nje kukubwira ngo rekera aho, garukira aho, hunga udapfa, nta gihombo kiri mu kureka ibyaha ahubwo ni inyungu gusa gusa. Uwiteka yabirambiwe, nawe bizinukwe urabona umugisha w’Imana. Imana iguhe umugisha.
Senga uti : « Data wera wo mu ijuru, ndagushima ko wampaye Yesu ngo ankize ibyaha. Nikubise imbere yawe ngusaba imbabazi kuko nacumuye cyane. Mpa imbaraga zo kunesha no kuzinukwa iki cyaha gihora kinyizingiraho kenshi, mbabarira amazina yanjye yandikwe mu gitabo cy’ubugingo, unkize urupfu rw’iteka, mw’izina rya Yesu, Amen. »
23,352 total views, 64 views today


text:
Urwenya: Inama y'ubukwe
Inama y'ubukwe
Nuko umusore abonye bamurembeje buri gihe ngo kuki atarongora kandi akuze, aba
ateguye inama y'ubukwe igitaraganya abantu barayitabira bikomeye. Mu nama
ati “ ndabashimira ubwitabire bwanyu muri ino nama ibanziriza iya nyuma", ku murongo w'ibyigwa hari ibintu bitatu
1) umugeniazavahe?
2) naboneka inkwano zizavahe?
3) nyuma y' ubukwe se tuzabaho dute?
ngaho nimwige kuri ibyo ibindi tuzabyiga munama yanyuma."
Shyiraho Igitekerezo!
Subscribe to: Post Comments (Atom)


text:
Manyagiro: Imiterere yaho ituma kuhageza amazi bitoroshye
Nyuma y’aho bamwe mu baturage batuye Umurenge wa Manyagiro mu karere ka Gicumbi batangarije ko babangamiwe n’ibura ry’amazi, ubuyobozi bw’aka karere bwo buratangaza ko ibi bavuga atari ukuri.
Umwe mu baturage utuye i Manyagiro yatangarije IGIHE ko bafite ikibazo cy’amazi, aho avuga ko hari umushinga umaze imyaka irenga icumi waraje kubaha amazi ariko kugeza ubu amaso akaba yaraheze mu kirere.
Yakomeje avuga ko iki kibazo cyabo atari icya vuba, kuko ngo mu mwaka wa 1983, na bwo haje (...)
Nyuma y’aho bamwe mu baturage batuye Umurenge wa Manyagiro mu karere ka Gicumbi batangarije ko babangamiwe n’ibura ry’amazi, ubuyobozi bw’aka karere bwo buratangaza ko ibi bavuga atari ukuri.
Umwe mu baturage utuye i Manyagiro yatangarije IGIHE ko bafite ikibazo cy’amazi, aho avuga ko hari umushinga umaze imyaka irenga icumi waraje kubaha amazi ariko kugeza ubu amaso akaba yaraheze mu kirere.
Yakomeje avuga ko iki kibazo cyabo atari icya vuba, kuko ngo mu mwaka wa 1983, na bwo haje Rwiyemezamirimo witwaga Nkezabera wari watsindiye kubaha amazi, ariko ntibikorwe, bityo akavuga ko n’ubu ikibazo kiracyakomeje.
Ibi byatumye IGIHE dushaka kumenya neza uko iki kibazo gihagaze, Umuyobozi w’akarere ka Gicumbi Alexandre Mvuyekure avuga ko iki kibazo kimaze gukemuka kuko ngo ubuyobozi bwagerageje guhangana na cyo.
Mvuyekure yavuze ko umuyoboro wa Manyagiro wari umaze igihe udakora, yongeraho ko kubera imiterere y’aka gace, bituma abatuye uwo murenge bigorana kubagezaho amazi kuko bafite umuyoboro uri hasi mu kabande kandi abaturage batuye mu mpinga y’umusozi, bityo bigatuma hakoreshwa imashini ziyazamura akenshi ngo usanga bitaramba.
Yakomeje agira ati “Mu mwaka ushize, iyi gahunda yo kuzana amazi twayeguriye Rwiyemezamirimo, bityo ubu hari moteri 2 zizana amazi muri Manyagiro.”
Gusa yavuze ko ikibazo cy’amazi kigaragara no murenge wa Cyumba, kubera ko bafite imiyoboro ishaje, ariko avuga ko ubuyobozi bw’akarere bwasabye abashinzwe amazi kureba uko ayo matiyo yasimbuzwa andi mashya.
Akarere ka Gicumbi kari ku kigero cyo hasi mu kugira amazi meza kuko ubu bari ku kigero cya 59%, ari na byo byatumye ubuyobozi bw’aka karere butangariza IGIHE ko bwashyize ingufu nyinshi mu gukora imiyoboro yari yarangiritse ku buryo buvuga ko mu mpera z’uyu mwaka wa 2013, ngo bazaba bageze ku kigero cya 75% ariko bisaba ingufu nyinshi.
Ifoto: Mvuyekure Alexandre, Umuyobozi w’Akarere ka Gicumbi. Ifoto yavuye kuri Internet
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Yavutse mu 1946, ubu atuye i Karambi mu Murenge wa Nkotsi mu Karere ka Musanze ho mu Ntara y’Amajyaruguru. Mu kiganiro cyihariye na IGIHE yavuze ko gucuranga inanga yabitangiye afite imyaka icumi, ubu amaze imyaka 60 acuranga.
Bashima azirikana cyane se wamwigishije gucuranga, ngo ni na we akomoraho ubumenyi bwose. Ati “Data yaracurangaga cyane, yacuranze henshi hambere, ndamushima aho aria bona umurage yansigiye.”
Yavuze ko yatangiye gucuranga by’umwuga mu 1986, icyo gihe ngo ari mu bahanzi batoranyijwe muri komini barushanwa ku rwego rw’igihugu mu bihembo [atibuka izina] byateguwe na Orinfor.
Ati “Mbimazemo igihe, natangiye gucuranga neza mu 1986, icyo gihe nari umuhanzi ukomeye mu gucuranga, nacurangaga kuri Radio Rwanda. Na Papa yari umucuranzi ukomeye, ni na we wabinyigishije, yacuranze hambere, ba Rujindiri numvaga abavuga, yakoranaga na bo.”
Avuye gucuranga kuri Radio Rwanda i Kigali ngo yageze iwabo muri Komini Nyakinama[ubu ni mu Karere ka Musanze] atangira gufatwa nk’umuhanzi ukomeye ndetse nta rushanwa cyangwa ibirori atatumirwagamo muri Segiteri na Komini.
Ati “Kayibanda bamwimika nari njijutse, icyo gihe naracurangaga da, nyuma gato nibwo natangiye kurushanwa ku rwego rwa Komini, no ku misiyoni hari igihe badutumiraga kuririmbira abazungu…”
Bashima avuga ko mu bahanzi bariho mu Rwanda muri iki gihe azi cyane Nzayisenga Sofiya ucuranga inanga abandi ngo yumva babavuga ntabwo akurikirana ibyabo cyane. Yiyizi nk’umugore umwe rukumbi ucuranga inanga mu Ntara y’Amajyaruguru, akemeza ko mu gihugu abagore bayicuranga ari babiri gusa [we na Sofiya].
‘Umugore umwe rukumbi ucuranga inanga mu Majyaruguru’
Ati “Mu Ntara y’Amajyaruguru nta wundi mutegarugori nzi ucuranga inanga, ni njye gusa, ndazwi cyane na ba Meya bankenera kenshi nkajya gucuranga […] Abakora umuziki mu Rwanda nzi Sofiya gusa wenda n’abo ba Masamba, abandi numva babavuga gusa.”
Amaze kugwiza inanga enye ze bwite gusa mu kuvuga amazina yazo zimwe ziramwisoba kubera izabukuru. Yacuranze iyitwa “Nyamunini”, “Kamananga”, “Urutango” n’izindi ateganya guhimba.
Iyo ahamagawe kuririmba mu birori ku Karere n’indi minsi mikuru hari igihe ahabwa ibihumbi bitanu, amafaranga afata ko ari menshi kuko asumba umubyizi acyura iyo yagiye mu murima.
Ati “Iyo banshatse ngo ncurange ntahana ibihumbi bitanu, ni amafaranga menshi kuko ubusanzwe iyi ntacuranze mba ndi mu murima cyangwa nkaba nagiye mu ishyirahamwe kuboha agaseke.”
Acuranga inanga yaguze mu 1971
Ubumenyi yabukomoye kuri se na we wari umucuranzi ukomeye, ngo yumvaga avuga ko akorana na ba Rujindiri. Ati “ Ubumenyi mfite ni ubwo data yansigiye gusa ibindi ngenda mbyiyigisha, mbikura mu mutwe, iyo bambwiye insanganyamatsiko bashaka ko ndirimbaho mpita nishakamo inganzo ngacuranga.”
Inanga acuranga ubu yayiguze mu 1971, ntiyayihunganye, yayisize mu rugo abasahuraga imitungo batwara ibindi ariko yo barayisiga.
Yagize ati “Iyi nanga nayiguze nkiri umudamu muto, hari kera ni mu 1971, mu ntambara nayisize mu rugo, abasahuraga ibintu ntabwo bayibye bajyanye ibindi yo barayisiga.”
Mu bahanzi bazwi yacuranganye na bo avugamo Mwitenawe, Ntamukunzi n’andi matorero azwi mu Karere ka Musanze.
Yiteguye kujya gucuranga muri Senegal
Ati “Ugeze mu Mujyi ukavuga uti ndashaka mundangire ‘ku mukecuru ucuranga inanga’ bahita bakugeza iwanjye. Gucuranga inanga bimaze kungira icyamamare, nta wundi mugore w’umuhanzi w’icyamamare nkanjye inaha, uzabaze, njye bantumira gucuranga kuri Radio, abanyamakuru ba Orinfor baranzi.”
Yiteguye urugendo ateganya kuzagirira muri Senegal, ngo ni abazungu yacurangiye inanga barishima cyane bahita bamwemerera kuzamujyana gucuranga mu iserukiramuco gakondo.
Ati “Abazungu turabacurangira, benshi ndabacurangira bakampa amafaranga […] Nonese bajye baza iwacu twebwe ntitujye iwabo? Bazanjyana muri Senegal da, baranyemereye, nzajyayo.”


text:
Abashinzwe uburezi mu karere ka Rubavu baratabaza inzego zifite ubushobozi bwo kubafasha, kubw’igikibazo kibakomereye cy’ubucucike bukabije mu mashuri.
Abanyeshuri bo mu mashuri atandukanye muri aka karere bavuga ko biga ari benshi cyane mu ishuri ku buryo ngo baba babyiganira ku ntebe nke zihari, ibi bikiyongera ku kibazo cy’abarimu badahagije.
Ubuyobozi bw’akarere ka Rubavu buvuga ko iki kibazo kibuhangayikishije, bityo bagasaba inzego bireba kugira icyo zibafasha.
Ni nyuma y’aho mu kwezi kwa Mata 2016 akarere ka Rubavu kabaraga abanyeshuri bagera ku bihumbi 10 bataye ishuri mu gihe cy’imyaka ibiri, hagashyirwaho itegeko mu nama yaguye y’uburezi isaba ko abarivuyemo bose barigarukamo.
Umubare w’abanyeshuri bari bararitaye bamaze kugaruka ku ishuri ugenda wiyongera buri munsi nk’uko byifujwe ndetse bikabagarukwaho n’inzego nkuru z’ubuyobozi bw’igihugu, aho mu karere abamaze kugaruka mu ishuri imibare igaragaza ko ari 4616.
Mwangange Mediatrice, umuyobozi w’ishami ry’uburezi mu karere ka Rubavu, avuga ko uyu mubare w’abanyeshuri bagarutse mu mashuri watumye habaho ubucucike bukabije, bakifuza ko inzego bireba zabafasha bakabona uburyo buhagije bwo kubaha ubumenyi babigisha.
Mu kiganiro yagiranye n’Imvaho Nshya, yagize ati:”Ubu dufite ibibazo byo kubona ibyumba by’amashuri byo kwigishirizamo abanyeshuri, dufite ikibazo cy’intebe abaje bicaraho, dufite n’ikibazo cy’abarimu kuko kwigisha abanyeshuri barenga 90 mu gitondo ukigisha n’abandi nyuma ya saa sita usanga binaniza.”
Akomeza agira ati:”Iyo urebye ireme ry’uburezi dushaka guha abanyeshuri ukareba n’ukuntu bicaye intebe imwe yicayeho abanyeshuri barenga 6, bamwe bandikira mu mugongo wa bagenzi babo, ukareba uburyo mwarimu kuvuga ngo bose bumve bimubiza icyuya, usanga hakenewe imbaraga ngo abanyeshuri bahabwe ubumenyi bakwiye guhabwa, kuko imyigire bafite bitewe n’ubucucike usanga itameze neza.”
Safari Francois, umuyobozi w’urwunge rw’amashuri rwa Kanembwe we yemeza ko abanyeshuri ayoboye biga bicaye ku mbaho ziteretse ku mabuye kuko nta ntebe bafite zihagije.
Yabwiye Imvaho Nshya ati:”Twe noneho abanyeshuri bamenyereye kwicara ku mbaho ziteretse ku mabuye ikibazo cy’intebe ni igisanzwe, kuko twabonye kirenze ubushobozi bwacu.
Gusa umubare w’abagarutse mu ishuri kuba ukomeje kwiyongera turifuza ko ibibazo by’intebe ibyumba by’amashuri, abarimu byakemuka bikava mu nzira kuko bibangamira imyigishirize yacu.”
Uko biri kose ariko, ababyeyi baganiriye n’imvaho Nshya bishimiye ko abana babo bagarutse mu ishuri, ubu bakaba babasha gukurikirana amasomo batitaye ku mbogamizi z’ibyumba by’amashuri n’intebe bidahagije.
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Nyirasinayitutse Emertha w’imyaka 76, utuye mu mudugudu wa Misave, akagari ka Kabakobwa mu murenge wa Gashonga mu karere ka Rusizi avuga ko yishimiye gusaza anywa amata y’inka ahawe na Perezida Kagame nyuma y’uko izo yari yororanye n’umugabo we zariwe muri Jenoside yakorewe Abatutsi.
Uyu mukecuru avuga ko umugabo we n’abana 2 bishwe muri Jenoside yakorewe abatutsi 1994, inka ze zikaribwa. Akabaho atagira itungo kugeza ubwo muri Kanama 2016 FARG yamuhaye inka.
Avuga ko uretse kumwicira umugabo n’abana, Interahamwe zanamusenyeye, zigasahura ibye byose agasigara iheruheru n’abana 5 yari asigaranye, ariko ngoyishimira ko Leta nziza yamufashije kongera kubaho akubakirwa akanahabwa inka igiye kumusazisha neza.
Yagize ati “Nta nka cyangwa irindi tungo nari narigeze mpabwa ariko ubu iyi nka mpawe igiye kungirira akamaro gakomeye cyane, Perezida Kagame ansubije amata mu kanwa ku myaka 76, ansajishije neza, ampaye ifumbire ngiye kweza ibirushijeho kuko mfite abana n’abuzukuru baza kumpingira, kandi nanjye ndakiyumvamo akabaraga, nubakiwe ikiraro inka yanjye imeze neza cyane, mfite umutekano utwo ndiye twose ndaryama ngasinzira, muri rusange nguwe neza mbikesha uwadukuye mu icuraburindi akaba anampaye gusazana amata mu kanwa.’’
Avuga ko n’ubwo intege zitangiye kuba nke ariko yiteguye kubyaza iyi nka umusaruro ufatika, aho na we agiye kujya yigira mu murima, agakoresha ifumbire akazakuba umusaruro yabonaga inshuro 2 kuko ngo yezaga umufuka w’ibishyimbo n’urenze w’ibigori kandi atashyizemo ifumbire y’amatungo.
Ati “N’ubwo nta mugore wirahira ariko n’ubu ndi umukecuru rukukuri nirahiriye Paul Kagame wongeye kunkangurira igicaniro cyari kimaze imyaka 22 gisinziriye kubera abagome bampekuye, sinaba nshiye inka amabere kandi nzakomeza mwirahire kugeza igihe nzashiriramo umwuka.’’
Umuyobozi w’aka karere wungirije ushinzwe imibereho myiza y’abaturage Nsigaye Emmanuel avuga ko gahunda zo koroza abaturage imaze kubateza imbere mu buryo bukomeye, agasaba abazihawe gukomeza kuzifata neza.
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
ven.
01
avril
2011
ISOMO RYA MBERE
Iyimukamisiri (Iyim 32, 7-14)
Musa yari akiri ku musozi wa Sinayi, 7maze Uhorano aramubwira ati “Hogi manuka kuko umuryango wawe, wa muryango wavanye mu gihugu cya Misiri wihumanije! 8Ntibatindiganije guteshuka inzira nari narabategetse; bihimbiye ikigirwamana cy’ikimasa bapfukama imbere yacyo, maze bagitura ibitambo bavuga ngo ‘lsraheli, dore imana zawe zakuvanye mu gihugu cya Misiri!’” 9Uhoraho abwira Musa ati “Ndabona neza ko uyu muryango ufite ijosi rishingaraye! 10Ubu ngubu noneho ndeka, maze uburakari bwanjye bugurumane mbarimbure! Nyamara wowe nzakugira ihanga rikomeye!” 11Musa yurura Uhoraho lmana ye avuga ati “Mbese Uhoraho, kuki uburakari bwawe bwagurumanira umuryango wawe wivaniye ubwawe mu gihugu cya Misiri, ukoresheje ububasha bukaze bw’ukuboko kwawe? 12Ni iki cyatuma Abanyamisiri bavuga ngo ‘Yabimuye ino abitewe n’ubugome, agira ngo abicire mu misozi, abatsembe ku isi!’ Cubya uburakari bwawe bukaze, maze ureke inabi wari ugiye kugirira umuryango wawe. 13Wibuke indahiro wirahiriye ubwawe usezeranya Abrahamu, na Izaki na Yakobo abagaragu bawe, ugira uti ‘Nzagwiza urubyaro rwanyu nk’inyenyeri zo mu kirere, kandi iki gihugu navuze cyose nzagiha abana banyu, maze bagitunge ingoma ibihumbi.’” 14Nuko Uhoraho yisubiraho, areka inabi yari yashatse kugirira umuryango we.
ZABURI Zab 106 (105), 4a.6, 19-20, 21-22, 23
Inyik/ Uhoraho, uratwibuke wowe ugirira neza umuryango wawe.
Uhoraho, uranyibuke wowe ugirira neza umuryango wawe!
Koko twaracumuye nk’abasekuruza bacu,
Twaragomye duteshuka inzira!
Kuri Horebu bacuze inyana,
Bapfukama imbere y’icyo cyuma;
Uhoraho, we kuzo ryabo,
bamusimbuza ishusho ry’ikimasa kirisha ubwatsi.
Bibagiwe batyo Uhoraho umukiza wabo,
We wakoreye mu Misiri ibintu bikomeye,
ibitangaza mu gihugu cya Kamu,
n’akataraboneka ku nyanja y’Urufunzo.
Yari mu migambi yo kubatsemba,
iyo Musa, intore ye, atamwitambika imbere,
ngo abuze ubukana bwe kubarimbura.
IBANGONDIRIMBO RIBANZIRIZA IVANJILI (1 Yh 2,14. 23)
Uragasingizwa Nyagasani,
wowe Mwami uganje mu ikuzo iteka ryose.
Ijambo ry’Imann ridutuyemo :
uhamya Mwana, aba ari kumwe n’lmana Data.
Uragasingizwa Nyagasani,
wowe Mwami uganje mu ikuzo iteka ryose.
IVANJILI
+ Yohani (Yh 5, 31-47)
Muri icyo gihe, Yezu abwira Abayahudi ati 31«Ndamutse ari jye uhamya ibinyerekeyeho, icyemezo cyanjye nticyaba ari icy’ukuri. 32Hariho Undi uhamya ibyanjye, kandi nzi ko ibyo ahamya binyerekeyeho ari ukuri. 33Mwebwe mwatumye kuri Yohani, maze abaha ubuhamya bw’ukuri. 34Jye sinkeneye umuntu uhamya ibinyerekeyeho, ahubwo ibyo mbivugiye kugira ngo mukire. 35Yohani yari itara ryaka kandi rimurika, maze muhimbazwa n’urumuri rwe mu gihe gito. 36Jye mfite icyemezo kiruta icya Yohani, kuko ibikorwa Data yampaye gukora ari byo nkora; kubirangiza akaba ari byo bihamya ko Data yantumye. 37Kandi Data wantumye, ni we ubwe uhamya ibyanjye. Ntimwigeze kumva ijwi rye kandi ntimwigeze mubona n’uko asa. 38Byongeye, n’ijambo rye ntiribarimo kuko mutemera uwo yatumye. 39Mushakashakira mu Byanditswe mwibwira ko ari ho musanga ubugingo bw’iteka, nyamara ni byo bihamya ibinyerekeheyo. 40Ariko mwanga kunsanga ngo mugire ubugingo.
41«Ikuzo ryanjye sindikesha abantu; 42ariko mwe ndabizi: nta rukundo rw’Imana mwifitemo. 43Jye naje mu izina rya Data maze ntimwanyakira, ariko nihagira undi uza ku giti cye muzamwakira. 44Mwashobora mute kwemera, kandi buri wese amaranira guhabwa ikuzo na mugenzi we, mudashaka ikuzo mwahabwa n’lmana yonyine? 45Ntimugire ngo ni jye uzabarega kuri Data, uzabarega ni Musa kandi ari we mwiringiye. 46Iyaba mwemeraga Musa, nanjye mwanyemeye kuko yanditse ibinyerekeyeho. 47Niba rero mutemera ibyo yanditse, mwakwemera mute amagambo yanjye?» .


text:
Rwanda : Gicumbi – Urubyiruko ruri mu itorero rurakangurirwa Kwimakaza indangagaciro na kirazira by’umuco nyarwanda
Urubyiruko ruri mu itorero rurangije amashuri yisumbuye rwo mu karere ka Gicumbi rurakangurirwa kuzavamo intore nziza maze zikazavamo n’abayobozi bazayobora u rwanda baruganisha heza.
Ibi babitangarijwe n’umuyobozi w’Akarere ka Gicumbi Mvuyekure Alexandre aho yabasabye kuzavamo intore nziza kandi zifitiye igihugu akamaro ndetse bakazavamo n’abayobozi beza.
Mukiganiro yatanze kuri uyu wa 04.12.2012 yagarutse ku mateka amwe namwe yaranze u Rwanda ku mbere y’ubukoroni, mu gihe cy’ubukoroni kugeza muri iki gihe. Aho yagaragaje ko ku ngoma y’abami nta demokarasi yabagaho ahubwo umwami ko yari umutegetsi w’abanyarwanda akaba atavugirwamo ndetse agahararira inyungu z’igihugu afite ubuyobozi bwose aho umunyarwanda yumvaga afite uruhare ku Rwanda kandi ko ntawe ugomba kuruhezwamo.
Ari nawe wishyiriragaho abatware bamufasha mu butegetsi. Kungoma y’ubukoroni u Rwanda rwahuye n’ibihe bibiri by’ ingenzi aribyo ubutegetsi bw’abadage n’ubutegetsi bw’ababirigi ari nayo mateka yajyanye abayarwanda mu macakubiri yaje no kuvamo Jenoside yakorewe abatutsi mu 1994.
Yavuze ko ubu u Rwanda  ari igihugu kigendera ku mahame ya demokarasi aho abanyarwanda aribo bihitiramo abayobozi. U Rwanda rukaba rumaze gutera imbere mubice bitandukanye birimo Ubukungu, imibereho myiza y’abaturege, ubutabera n’imiyoborere myiza iha umuturage wese ijambo.
Izi ntore zakiriye umuyobozi w’akarere na morari nyinshi dore ko zigabanije mo imitwe y’intore ifite n’ibyivugo byayo: Intaganzwa mu gitaramo cy’imihigo, Abadahigwa ku rugerero, Indatirwabahizi ku rugamba rw’iterambere n’Indatwa mu bikorwa. Akaba yabashimiye morare bafite ndetse no kurangwa n’ibikorwa bya gitore bimakaza indangagaciro na kirazira by’umuco nyarwanda.


text:
ven.
03
juin
2011
ISOMO RYA MBERE
Igitabo cy’Ibyakozwe n’Intumwa (Intu 28, 16-20. 23b-24. 28. 30-31)
16Pawulo ageze i Roma bamwemerera kwicumbikira ukwe, hamwe n’umusirikare wo kumurinda. 17Hashize iminsi itatu, Pawulo atumiza abanyacyubahiro b’Abayahudi bahatuye ; ngo bamare guterana arababwira ati « Bavandimwe, n’ubwo nta kibi nagiriye umuryango wacu, cyangwa se ngo ncishe ukubiri n’imigenzo y’abasekuruza, nyamara nafungiwe i Yeruzalemu nshyikirizwa Abanyaroma ! 18Bamaze gusuzuma ibyo ndegwa bashaka kundekura, kuko basanze nta kibi nakoze gikwiye urupfu. 19Ariko mbonye Abayahudi babyanze, biba ngombwa ko njuririra Kayizari, nyamara nta cyo ngamije kurega bene wacu. 20Ngicyo rero icyatumye mbatumiza ngo tuganire. Mu by’ukuri, naboheshejwe iminyururu ku mpamvu y’amizero ya Israheli. » 23bAhera mu gitondo ageza nimugoroba abasobanurira iby’Ingoma y’Imana, anagerageza kubemeza ku byerekeye Yezu, ahereye ku Mategeko ya Musa no ku Bahanuzi. 24Bamwe muri bo bemezwa n’ibyo yavugaga, abandi ariko banga kubyemera. Pawulo arababwira ati 28« Nuko rero, mumenye ko uwo mukiro Imana yawoherereje abanyamahanga, kandi bo bakazawakira !» 30Pawulo amara imyaka ibiri yose mu icumbi yirihirira, akakira abamugendereraga bose, 31yamamaza Ingoma y’Imana kandi yigisha ibyerekeye Yezu Kristu nta nkomyi, kandi ashize amanga.
ZABURI (Zab 11 (10), 4, 5a. 7)
Inyik/ Ab’umutima uboneye ni bo bazareba Uhoraho.
Uhoraho ari mu Ngoro ye ntagatifu,
Uhoraho afite intebe ye y’ubwami mu ijuru ;
ariko amaso ye ntayakura ku bantu,
abasuzumisha indoro ye.
Uhoraho anyurwa n’intungane.
Koko rero Uhoraho ni intungane,
agakunda ubutabera ;
ab’umutima uboneye ni bo bazamureba.
IBANGONDIRIMBO RIBANZIRIZA IVANJILI (Yh 16, 13)
Alleluya AIIeluya.
Roho w’Imana, Roho Nyir’ ukuri,
naze atuyobore mu kuri kose.
Alleluya.
IVANJILI
+ Yohani (Yh 21, 20-25)
Muri icyo gihe, Yezu wazutse yari amaze kubwira Petero iby’urupfu rwe, ruzatuma ahesha Se ikuzo. 20Petero ahindukiye abona wa mwigishwa Yezu yakundaga aje abakurikiye, ari na we wegamiraga Yezu bari ku meza, akamubaza ati « Nyagasani, ni nde ugiye kukugambanira ?» 21Petero amaze kumubona abwira Yezu ati « Nyagasani, naho se uyu we bite ?» 22Yezu aramubwira ati « Niba nshaka ko akomeza kubaho kugera igihe nzazira, bigutwaye iki ? Wowe nkurikira. » 23Kuva ubwo, iryo jambo rikwira mu bavandimwe ko uwo mwigishwa atazapfa. Nyamara Yezu ntiyavuze ngo ntazapfa, ahubwo ati « Niba nshaka ko akomeza kubaho kugera igihe nzazira, bigutwaye iki ?» 24Uwo mwigishwa ni we mugabo wemeza ibyo byose, kandi ni we wabyanditse ; byongeye tuzi ko ibyo yemeza ari iby’ukuri. 25Hari n’ibindi bintu byinshi Yezu yakoze; babyanditse bakabirondora byose, ngira ngo ibitabo byakwandikwamo ntibyakwirwa ku isi yose.


text:
Bajya bavuga ngo TIME IS MONEY ariko nkubwije ukuri ko hari igihe ugeramo
ugasanga igihe kiruta kure amafaranga! Ufite igihe washaka amafaranga, ariko ufite
amafaranga ushobora kubura igihe. Umuntu wapfushije ntiwamuha amafaranga
ahubwo wamugenera igihe cyo kuba hamwe nawe, uwo ukunda umuhaye
amafaranga ukamwima igihe ntiyanyurwa...
1. Niba ushaka kumenya agaciro k'umwaka umwe, uzabaze umunyeshuri wasibiye
muri kaminuza umwaka umwe.
2. Niba ushaka kumenya agaciro k'ukwezi kumwe uzabaze umubyeyi wabyaye
umwana akavuka yaburaga ukwezi kumwe ngo avuke (premature baby) azakubwira
ko uko kwezi kuruta ibya mirenge...
3. Niba ushaka kumenya agaciro k'icyumweru kimwe uzabaze umuntu ufite
ikinyamakuru gisohoka rimwe mu cyumweru.
4. Nushaka kumenya agaciro k'umunsi umwe, uzabaze umukozi wa nyakabyizi
uhembwa abarirwa ku munsi kandi ayo ahembwa ariyo atunga urugo, kuburyo abo
mu rugo barya ari uko atashye amaze guhembwa ay'umunsi.
5. Niba ushaka kumenya agaciro k'isaha imwe uzabaze umuntu utegereje umukunzi
we ahantu habura isaha ku gihe bavuganye ko aza kuzira.
6. Niba ushaka kumenya agaciro k'umunota umwe uzabaze umuntu indege cg
imodoka isize yari arengeje umunota umwe gusa ku gihe yari yakatishijeho ticket
7. Niba ushaka kumenya agaciro k'isegonda rimwe uzabaze umuntu umaze
kurokoka impanuka wenda nk'imodoka yari igiye kumugonga...
Niba ukora cg nta kazi ufite, menya ko uko umunota ushize ariko agahe gato kaba
kari kuva ku minsi ufite yo kubaho bityo ntugatume kagendera ubusa. Nutanunguka
amafaranga jya ushaka ibindi byazakugirira akamaro
Jya umenya kubaha igihe kuko iyo gitakaye kitagaruka
Bajya bavuga ngo TIME IS MONEY ariko nkubwije ukuri ko hari igihe ugeramo


text:
Ikinyarwanda cyatangiye kwandikwa mu ntangiriro y’imyaka ya 1900 n’abamisiyoneri b’abera bashakaga kugikoresha ngo bacengeze iyobokamana rishya mu Banyarwanda.
Mu myaka ijana ishize, handitswe byinshi ndetse hakorwa inama nyinshi hagamijwe kunoza imyandikire y’Ikinyarwanda. Ariko kandi gushyiraho imyandikire ikurikizwa na bose byakomeje kuba ikibazo cy’insobe.
Byaba ibitekerezo byagiye bitangwa mu nyandiko nyinshi n’inama zagiye ziga icyo kibazo, utaretse amabwiriza yagiye ashyirwaho kuva mu wa 1939 kugeza mu wa 2004, ntabwo byashoboye kugeza abakoresha Ikinyarwanda ku myandikire izira guhuzagurika.
Iyi nyandiko irerekana uko imyandikire y’Ikinyarwanda yagiye itekerezwa n’uko yagiye ihinduka kuva mu 1900 kugeza mu myaka ya vuba aha. Haribandwa ku nyandiko zagaragaje umwihariko mu mahame bene zo bashingiragaho imyandikire y’amajwi shingiro y’Ikinyarwanda.
Isesengura rikurikira rishingiye ku cyerekezo nyogahihe cyangwa njyabihe, ni ukuvuga kureba impinduka zagiye ziba mu myandikire y’Ikinyarwanda uko imyaka yagiye ihita.
1. Imyandikire ya Padiri Hurel Eugène (1911)
Mu gitabo yanditse mu wa 1911 yise Manuel de grammaire Kinyarwanda, Padiri Eugène Hurel yagize ati « uko twandika Ikinyarwanda ubu ni ko Abanyarwanda batwigiraho gusoma no kwandika bazajya bandika ». Ku byerekeye amasaku we yitaga “accents” yaranditse ati “ntibyoroshye gushyiraho amategeko yerekeye imikoresherezwe n’umwanya w’amasaku. Umuntu abigezwaho n’akamenyero n’ubushishozi”. Kwitiranya amasaku n’iyitsa (accents) byatumye imyandikire y’amasaku imwisoba, ntiyayigeraho.
Ku byerekeye imyandikire y’amajwi y’inteme (segmental phonemes), yabonye ko uburyo bwiza bwo kwandika Ikinyarwanda ari ugushingira inyuguti ku iyigamvugo (phonology), aho kuzishingira ku iyigantego ari byo isesengura ry’ijambo mo uturemajambo (morphology) no ku iyigamajwi (phonetics). Agira ati “iyo umuntu yanditse uko avuga yandika amakosa akabije, yakwandika imigemo yose ibyo yanditse ntibyumvikane”[1]. Uko ni ko yinjije ihame ry’imyandikire ishingiye ku iyigamvugo mu Kinyarwanda n’amategeko agenga ikata n’itakara ry’inyajwi ihera cyangwa itangira ijambo mu nteruro, n’amategeko y’ishushantego.
2. Imyandikire ya Padiri Schumacher Pierre (1921-1931)
Padiri Schumacher P. yashatse guha Ikinyarwanda imyandikire mishya kandi ya gihanga ishingiye ku byo umuntu avuga kandi yumva.
Iyo myandikire yayisobanuye mu rukurikirane rw’inyandiko yise "La phonétique du Kinyarwanda", ari byo kuvuga "Imivugirwe n’imyumvikanire by’Ikinyarwanda" (Iyigamajwi). Iyo nyandiko yasohotse mu bihembwe bitandatu mu igazeti yitwa "Anthropos" yandikirwaga mu Budage, mu nomero ya 16, iya 17, iya 18, iya 19, iya 24 n’iya 26 zo mu myaka ya 1921, 1922, 1923, 1924, 1929 na 1931.
Ibisobanuro bye byari bihanitse, akoresha n’ibimenyetso bimwe bishushanya amajwi atavugwa mu Kinyarwanda, nka /dj ; djy ; rdjy ; bv/, n’ibindi.
Nibura ariko Padiri Schumacher ari mu ba mbere bahangaye ibyo kwandika amasaku nubwo atabigezeho ku buryo bunoze. Ibyo yabikoze mu nkoranyamagambo y’Ikinyarwanda n’Igifaransa “Dictionnaire phonetique Français – Runyarwanda Runyarwanda – Français”yasohoye mu wa 1956.
Yari afite intego yo kuvugurura inkoranya yari yaranditswe na Padiri Hurel mu wa 1926, akayongeramo amasaku, ari na ho yakurije kwita iyo yanditse “dictionnaire phonétique”.
Muri iyo nkoranya, Padiri Schumacher yashinze uburyo bwo kwandika amasaku budahwitse bityo ntibwigera bwitabirwa, ahanini biturutse ku mpamvu zikurikira :
Yitiranyije amasaku nyayo n’amasaku y’integuza, ay’integuza aba ari yo agira amasaku y’ibanze, ubundi akandika isaku ry’integuza bitari ngombwa ;
Yavanzeamasaku n’iyitsa ;
Amasakuamweyaramwisobye and arayitiranya ;
Yitiranyijeubujyejurun’ubutindebw’inyajwi ;
Ibimenyetsoyakoresheje mu kwerekanaamasakuntibyaribiboneye.
3. Imyandikire ya Musenyeri Classe Léon (1939).
Amabwiriza ya Musenyeri Classe ni yo yakurikijwe muri Kiriziya Gatorika kuva asohotse. Yarategetse ati « Iyi myandikire muzatangira kuyikuriza mukiyibona. Izakurikizwa kandi mu byandikwa byose muri Vikariyati, uhereye kuri Kinyamateka kuva ku wa mbere Mutarama 1939 ».
Urugero, amabwiriza ya Musenyeri Classe yashinze ibyo gutandukanya inyuguti “l” na “r”, ateganya ko bazajya bandika “l” imbere y’inyajwi “i” (li) n’inyerera “y” (ly) na “r” imbere y’izindi nyajwi cyangwa inyerera “w” (re, ru, ro, ra, rw).
Andi madini nk’Abaporotesintanti, Abadivantisiti, Abayisiramu… yagiye akurikiza imyandikire inyuranye.
4. Imyandikire ya Padiri Nkongori Laurent (1946)
Uwa mbere mu kugira icyo ahindura ku myandikire yashinzwe na Musenyeri L. Classe ni Padiri NkongoriLaurent, mu gitabo yanditse mu wa 1946 akacyita "Ikibonezamvugo cy’amashuri yo mu Rwanda".
Yasanze gutandukanya inyuguti “r” na “l” nta cyo bimaze kuko zidashushanya amajwi anyuranye, ahitamo kwandika“r”ahantu hose.Inyemvugo /nny/ yayandikishije umugemo “ni” ukurikiwe n’inyajwi.
Urugero : kunia aho kuba kunnya
Kimwe n’abanditsi bamubanjirije, Padiri Nkongori ntiyashoboye gucengera amasaku. Yumvise ko abaho ariko ntiyayabona yose. Icyakora ari mu ba mbere bahimbye – niba atari we wa mbere –amagambo y’Ikinyarwanda akoreshwa mu bumenyi bw’ikibonezamvugo cy’Ikinyarwanda.
5. Imyandikire ya Padiri Kagame Alegisi (1960)
Padiri Kagame yashatse gushyiraho imyandikire ishingiye cyane cyane ku isesengura ry’amagambo.
Iyo myandikire yayisobanuye mu wa 1960, mu gitabo yise "La langue du Rwanda et du Burundi expliquée aux autochtones” ndetse ayikoresha mu gitabo “Introduction aux grands genres lyriques de l’ancien Rwanda”no mu bindi bitabo bye.
Inyuguti Musenyeri Classe yari yarashyizeho, Padiri Nkongori akazicenshura, Padiri Kagame yarazifashishiije ashinga ibihekane bishingiye ku iyigantego (ku turemajambo). Umugambi we wari uwo kwandika buri jambo akurikije imiterere yaryo. Iyo miterere yayibonye mu ntangiriro z’amagambo, iyo mu mpera ntiyayibona. Uwo mugambi uwawukurikiza byamugeza ku myandikire ishingiye ku turemajambo.
Dore ingero zimwe :
Urp 66 : i‑n‑numa ‑‑‑> innuma
i‑n‑mungu ‑‑‑> immungu
Urp 69 : i‑n‑nyana ‑‑‑> in’yana
Aha kugira ngo atandukanye inyemvugo /ny/ na /nny/isanzwe, yashinze ko mu ijwi rya kabiri n ya kabiri isimburwa n’agakato.
Urugero : ibyari kwandikwa bitya : “innnyo” (i-n-nnyo) bikaba“in’nyo”.
Uwakwishinga ibyo kwandika ijambo yerekana uturemajambo twaryo byamukururirazimwe mu ngorane zikurikira :
1. Ijwi rimwe ryakwandikishwa inyuguti zinyuranye.
Ingero : z yandikwa n’ibimenyetso 4 bitandukanye.
a. a‑ra‑baz‑a > arabaza = arabaaza
b. a‑ra‑bar‑y‑a > arabarya = arabâza
c. umu‑dod‑yi > umudodyi = umudôzi
d. bi‑ra‑gag‑ye > biragagye = biragaze
2. Amajwi avugwa wasanga atari yo yanditse.
Ingero : amagambo “bibitswe” na “bakoranyijwe” yakwandikwa ku buryo bunyuranye n’uko avugwa.
a. Bi-bik-w-ye >bibikwye = /bibitswe/
b. Ba-koran-ir-y-w-ye >bakoranirywye = /bakoranijwe/bakoranyijwe/
Izi ngero ziragaragaza ibibazo uwandika yari kujya ahura na byo iyo imyandikire ya Padiri Kagame ishingiye ku iyigantego iza kuba ari yo igenderwaho.Icyakora imyandikire ye n’ibimenyetso by’amasaku yakoresheje ntibyitabiriwe mu mashuri.
6. Imyandikire ya André Coupez (1952-1980)
André Coupez yabaye umushakashatsi mu kigo cyitwaga IRSAC cyaje kubyara INRS na IRST nyuma yaho. Yari inzobere mu iyigandimi rireba imiterere y’indimi n’amasano zigirana, cyane cyane indimi bita "bantu". Yageze mu Rwanda mu wa 1952, yiga Ikinyarwanda ashingiye ku byo umwarimu we Meeussen A.E. yari yaragezeho mu Kirundi. Ni we wabimburiye abandi mu kwigisha Abanyarwanda ubumenyi bw’iyigandimi muri IRSAC na INRS, nyuma yaho anabwigisha mu Ishuri Rikuru Nderabarezi (IPN) no muri Kaminuza Nkuru y’u Rwanda.
Ku byerekeye imyandikire y’amajwi y’inteme, A. Coupez nta bintu byinshi yahinduye ku myandikire yari yarashinzwe na Musenyeri Classe, keretse ibi bikurikira :
1. Yifuje ko inyuguti l yava mu itonde ry’Ikinyarwanda.
2. Yahaye itegeko ry’imyandikire imberabyombi ishyizwe mu mazuru. Iryo tegeko rivuga ko inyuguti yo mu gihekane hagati irekwa.
Ingero :
a. impfura ‑‑‑> imfura
b. intsina ‑‑‑> insina
3. Yasabye ko amajwi avugwa kimwe yakwandikwa kimwe.
Ingero :
a. nshira < gucira
b. nshira < gushira
4. Yasabye ko ijambo ryakwandikwa ukwaryo, uretse amagambo y’inyunge n’ay’inyumane.
Amasaku nyejuru y’Ikinyarwanda yayandikishaga agasharu kaberamiye iburyo. Isaku nyejuru ry’integuza yasabye ko ritakwandikwa.
7. Amabwiriza y’imyandikire ya Minisitiri Bagaragaza Thadée (1974)
Mu wa 1974 Minisitiri w’Amashuri yashyizeho amabwiriza yabuzaga ibimenyetso bimwe na bimwe byari byarashyizweho na bamwe mu banditsi bavuzwe haruguru, anagira ibintu yongera ku mabwiriza ya Musenyeri Classe. Aya mabwiriza ya Minisitiri Bagaragaza ni yo ya mbere yari ashyizweho na Leta. Yari agamije gucubya impaka zishingiye ku myandikire zariho nk’uko interuro iyaterura ibigaragaza.
(i) Ibyabujijwe :
a) Kwandika ibimenyetso biranga amasaku.
b) Gukurikiranya inyuguti zisa mu ijambo rimwe.
c) Kwandika ibihekane nv, nf na mh byari byarashinzwe na Kagame.
d) Kwandika ky mu mwanya wa cy.
(ii) Ibyiyongereye ku mabwiriza ya Musenyeri Classe :
a) Kwandika l imbere ya y.
b) Kwandika cy ibanjirijwe n’inyamazuru.
c) Kureka p na t mu bihekane mpf na nts.
d) Gukata inyajwi y’ijambo nyira
e) Gufatanya amagambo menshi agize izina rimwe.
8. Ibitekerezo byatanzwe n’Inama ya mbere y’Igihugu ku myandikire y’ikinyarwanda (1978)
Minisiteri y’Uburezi bw’Igihugu yaje gusanga amabwiriza yari yarashyizeho atanoze, itumiza Inama y’Igihugu ngo ishyireho imyandikire iboneye.
Iyo nama yateraniye mu Biro Nteganyanyigisho by’Amashuri Yisumbuye, kuva ku wa 28 kugeza ku wa 31 Werurwe 1978. Yari igizwe n’abantu 13 bari batoranyijwe mu barimu, mu bakozi ba Leta, mu bigo byigenga n’ibigengwa na Leta no mu bikorera ku giti cyabo bazwiho ubumenyi bw’Ikinyarwanda.
Abari bayirimo bagerageje koroherana, abashaka imyandikire ishingiye ku buhanga bakajya bageraho bakorohera abagitsimbaraye ku bya kera, aba ba nyuma na bo bakajya banyuzamo bakemera ibisobanuro by’ubuhanga bahawe.
Mu kwanzura, iyo nama yatanze ibi byifuzo :
1. Kwandika r yonyine mu magambo y’Ikinyarwanda no mu magambo y’amanyamahanga yafashe.
2. Kwandika igihekane bw ahantu hose, ndetse no mu ijambo Kabwayi.
3. Kwandika ge, gi, gyo, gyu, gya, ke, ki, kyo, kyu, kya mu mwanya wa jye, jyi, jyo, jyu, jya, cye, cyi, cyo, cyu, cya.
4. Kwandika nf, nv, ns, nsh aho kwandika mpf, mf, mv, nts, nc.
5. Kwandika nshy aho kwandika nky.
6. Kwandika mp aho kwandika mh.
7. Kutandika w mu migemo gwo, gwu, kwo, kwu, hwo, hwu ;
8. Kutandika nn, mm, n’y, n’ny, jj, zz.
9. Gutandukanya amagambo agize izina nteruro.
10. Gukata amagambo na na nka.
9. Imyandikire yateganywaga n’inama ya GERLA /UNR (1981)
GERLA mu magambo arambuye y’Igifaransa bivuga“Groupe d’Etudes et de Recherches en Linguistique Appliquée”yari itsinda ry’ubushakashatsi ku iyigandimi ngiro rigizwe n’abarimu n’abashakashatsi mu iyigandimi nyarwanda, ryavukiye muri Kaminuza Nkuru y’u Rwanda.
Inama GERLA yakoresheje yabereye i Ruhande muri Kaminuza Nkuru y’u Rwanda, kuva ku wa 3 kugeza ku wa 6 Kamena 1981. Yari ikoranyije abantu 26, igamije kwiga ibyerekeye imyandikire y’Ikinyarwanda. Ibyavugiwe muri iyo nama n’imyanzuro yayifatiwemobyegeranyirijwe mu gitabo GERLA yasohoye mu wa 1983 cyitwa “Notation et orthographe du Kinyarwanda”.
Dore bimwe mu by’ingenzi abo bashakashatsi bifuzaga :
(i) Gukura inyuguti l mu itonde ry’Ikinyarwanda.
(ii) Gusimbuza ny, sh na shy
(iii) Kutandika ingombajwi ebyiri zisa.
(iv) Kwandika ibihekane mh, mv, mf.
(v) Kwandika gy, ky mu mwanya wa jy, cy.
(vi) Mu ijambo Kabgayi, kureka g hakandikwa w.
(vii) Kwerekanisha ubutinde inyajwi yanditse kabiri.
(viii) Kwerekanisha ubujyejuru aka kamenyetso (^).
Inama ya GERLA yabaye nk’isembuye ibitekerezo, bituma abahanga mu iyigandimi nyarwanda benshi basohora inyandiko kuri iyo ngingo. Twavuga nk’inyandiko ya Gasana Anastase yise « L’orthographe pratique d’une langue en général avec application au kinyarwanda » yasohotse mu igazetiUburezi, Ubuhanga n’Umuco/Education, Science et Culture, n°7, urup.51-77. Iyi nyandiko yari ishingiye ku kiganiro uyu mucengerandimi yatanze mu “Nama ku myigishirize y’Ikinyarwanda mu mashuri yisumbuye” yakoreshejwe na Minisiteri y’Amashuri Abanza n’Ayisumbuye i Kigali kuva tariki ya 27 kugeza ku ya 29 Kamena 1982.Twavuga kandi inyandiko ya Ntitenguha François-Xavier yise “L’enseignement de l’orthographe au secondaire » (Imyigishirize y’imyandikire y’Ikinyarwanda mu mashuri yisumbuye) na yo yatangajwe muri iyo nama.
Muri uwo mwaka kandi (1982) ni bwo twabonye inyandiko yasohowe na Karani Jean Bosco wari ukuriye agashami k’Ikinyarwanda mu Biro Nteganyanyigisho by’Amashuri Yisumbuye igira iti « Considérations sur certaines fautes et hésitations dans l’orthographe du Kinyarwanda » (amakosa n’ihuzagurika biboneka mu myandikire y’Ikinyarwanda). Iyi nyandiko yasohotse mu igazeti yitwaga Uburezi, Ubuhanga n’Umuco/Education, Science et Culture, n°1 ku rupapuro rwa105-123.
Kuvuga ihuzagurika byavugaga ko amabwiriza yariho yari akwiye kuvugururwa. Iyo mpuruza yarumviswe maze Leta ikoranya Inama ya Kabiri y’Igihugu ku myandikire y’Ikinyarwanda, iteranira i Nyakinama muri Kanama 1983.
10. Imyandikire yateganywaga n’Inama ya Kabiri y’Igihugu ku myandikire y’Ikinyarwanda (1983)
Inama ya Kabiri y’Igihugu igena imyandikire y’Ikinyarwanda yabereye i Nyakinama, kuva ku wa 8 kugeza ku 13 Kanama 1983, itumijwe na Minisiteri y’Amashuri Abanza n’Ayisumbuye.
Inama y’i Nyakinama yasuzumye imyandikire yose yari yaragezweho, imyanzuro yayo iyishyikiriza Minisiteri y’Amashuri Abanza n’Ayisumbuye.
Muri rusange imyanzuro yayo yakiriwe neza n’abari bashishikajwe no guha Ikinyarwanda imyandikire inoze.
Mu banditse ku byayivugiwe muri iyo nama harimo Mwumvaneza Médard wanditse inyandiko igira iti « Imyandikire y’ikinyarwanda ikwiye kuvugururwa » yasohotse mu Mvaho, n° 493, yo ku wa 22-28 Kanama 1983. Muri icyo gihe kandi Francis Jouannet (1984), umuhanga mu iyigandimi wigishaga muri Kaminuza Nkuru y’u Rwanda akaba n’inzobere mu bumenyi bw’amasaku yasohoye mu nomero ya 11 y’igazeti Uburezi, Ubuhanga n’Umuco/Education, Science et Culture inyandiko yise « L’orthographe du kinyarwanda, langue nationale et officielle du Rwanda” ari byo kuvuga mu Kinyarwanda “Imyandikire y’Ikinyarwanda, nk’ururimi rw’Igihugu n’ururimi rw’ubutegetsi mu Rwanda” (urup.99-111).
11. Amabwiriza ya Minisitiri Nsekalije Aloys (1985)
Aya mabwiriza yo mu wa 1985 yari ashingiye ku myanzuro y’Inama ya Kabiri y’Imyandikire y’Ikinyarwanda yabereye i Nyakinama mu wa 1983. Ariko mbere yo kugira iyo myanzuro amabwiriza yo mu wa 1985, hari ibintu bimwe Minisiteri yahinduyemo, nko kurekera mu izina Kabwayi igihekane bg iyi nama yari yifuje ko kitagira aho gihinguka, gukomeza kwandika jyi, jye, cyi, cye, nc, n’ibindi.
Gusa ugereranyije n’amabwiriza ya Minisitiri Bagaragaza, amabwiriza ya Nsekalije yari akungahaye kuko yavuze ku bintu bitari biri mu ya Bagaragaza. Umuntu yabikubira nko mu ngingo esheshatu :
1. Urutonde rw’inyuguti n’ibihekane bikoreshwa mu kwandika amajwi shingiro y’Ikinyarwanda.
2. Kugabanya ikoreshwa ry’inyuguti l
3. Itandukana ry’amagambo.
4. Kwemera inyajwi mu magambo amwe n’amwe no kwerekana ubutinde n’imiterere y’amasaku mu nyandiko ya gihanga.
5. Imyandikire y’amazina bwite.
6. Imikoreshereze y’inyuguti nkuru n’ibimenyetso by’utwatuzo.
Aya mabwiriza ni yo yakwiriye cyane nubwo adakurikizwa kimwe na bose.
12. Amabwiriza y’imyandikire y’Umunyamabanga wa Leta Mujawamariya Jeanne d’Arc (2004)
Amabwiriza avuguruye y’Umunyamabanga wa Leta ushinzwe Amashuri Abanza n’Ayisumbuye yo mu wa 2004 afatiye ku ya Minisitiri Nsekalije, yongewemo ibintu bimwe na bimwe. Dore ingero zimwe :
Gufatanya amagambo “ku wa” riterura amatariki n’iminsi (kuwa 3 Nzeri).
Kudakata inyajwi isoza ikinyazina wa kibanjirije umubare w’umwaka (mu wa1985).
Ingingo itari iyo mu myandikire ahubwo yerekeranye n’iyigantego ivuga inteko z’amazina y’Ikinyarwanda.
Umwanzuro
Umuntu yakwanzura avuga ko uwashinze bwa mbere imyandikire y’Ikinyarwanda (Padiri Eugène Hurel) yarebye kure, kuko ari we winjije mu Kinyarwanda ihame ry’imyandikire ishingiye ku iyigamvugo (phonology). Ibyo yabikoze mu gihe ubu bumenyi bw’iyigamvugo bwari butaranatera imbere ku isi. Imyandikire ye ni na yo ahanini amabwiriza yaje gushyirwaho na Musenyeri Classe yo muwa 1939 yari ashingiyeho. Aya mabwiriza yaje atanga umurongo ngenderwaho nubwo utakurikiwe n’abandikaga bose icyo gihe.
Icyakora amabwiriza ya Musenyeri Classe ntiyaciye akajagari kuko abanditsi banyuranye bakomeje gushyiraho imyandikire inyuranye na yo ndetse bakayisakaza mu bitabo bandikaga wasangaga ari na byo bikoreshwa mu mashuri. Urugero ni nka ba Padiri Nkongoli na Kagame, ndetse n’umushakashatsi Coupez.
Umwaka wa 1974 ni uw’ingenzi mu mateka y’imyandikire y’Ikinyarwanda kuko muri uwo mwaka ari bwo bwa mbere hagiyeho amabwiriza y’imyandikire yemejwe na Leta. Kuva ubwo buri ntera y’ivugurura yagiye izana iterambere haba mu kunoza amahame ngenderwaho no mu gukumira akajagari.
Nubwo bimeze bityo ariko, ubushakashatsi buheruka gukorwa bwerekanye ko hakiriibikeneye kunozwa mu myandikire y’Ikinyarwanda. Byongeye kandi, ni ngombwa kumvikana ku mahame ngenderwaho mu kugena imyandikire yemewe y’Ikinyarwanda no kuyakurikiza kuko ari yo pfundo ry’ihuzagurika rikigaragara mu myandikire y’Ikinyarwanda, aho usanga abantu bigenera uburyo bandika bigatera kutandika kimwe.
Muri iki gihe Inteko Nyarwanda y’Ururimi n’Umuco (RALC) ni rwo rwego rushinzwe kurengera, kuboneza no guteza imbere ururimi rw’Ikinyarwanda. Imwe mu ntego za vuba yihaye kuva yatangira gukora ni ukuvugurura amabwiriza y’imyandikire y’Ikinyarwanda, kugira ngo ihuzagurika riri mu myandikire y’Ikinyarwanda ricike.
RUSHYASHYA.NET
Bwana GIHANA Innocent, Ibyo uvuze nibyo ko twareka abize "sciences" z'ururimi akaba aribo barusesengura bihagije bakanatanga ibitekerezo ku buryo bw'imyandikire y'ikinyarwanda. Ariko rero ibyo tubona ubu, ni uko abo uvuga ko bize "sciences" z'ururimi, nabo ubwabo batumvikana ku myandikire mishya y'ikinyarwanda, bikaba bituruka cyane cyane kubabigishije nabo batagiye bumvikana. Niba warize indimi muri Kaminuza ukigishwa na Padiri Alexis KAGAME, undi akaba yarize indimi muri Kaminuza akigishwa na André Coupez-Kamanzi, ntabwo muzashobora kuvuga rumwe ku myandikire y'ikinyarwanda mishyashya. Ibi bivuze ko, hagomba gushyirwaho Inama nkuru y'igihugu irimo abahanga mu yigandimi hamwe n'incabwenge zisobanukiwe ururimi rw'ikinyarwanda, iyo nama ikazaba ariyo yiga neza kuri iki kibazo, noneho igatanga ibitekerezo byashingirwaho mu gushyiraho amabwiriza mashyashya ku myandikire mishya y'ikinyarwanda.
Nabashuhuje. Icyo numva cyiza (kiza) ni uko (nuko) twese tumenya ko ururimi si statique (ikitanyeganyega), ururimi ni dynamique(ikinyeganyega, gihinduka). ikinyarwanda cyahindurwa amwe mu magambo. si guca inka mabere. yemwe rwanatira n'andi magambo, rwakosorwa, rwatira amagambo y'amahanga n'ibindi. si igikuba kuvaga Radio, ICT, n'ibindi . Tuberekere abize indimi nka science badufashe. Twese ni tuzana amaranga mutima tuzavangira abo ba scientifiques baminuje mo by'indimi kandi twese tutarize linguistique. Tubahe rugari badufashe naho ubundi hari ibibazo mu kinyarwanda.Ariko natwe tukaba twumva ko byose twabikoraho tukabigiramo uruhare. Sibyo. Ni uko njye byumva bitabujije abandi kubyumva mabusanya. uwize imibare ko we se batamuvangira. uwize murekere domaine ye.
Nabashuhuje. Icyo numva cyiza (kiza) ni uko (nuko) twese tumenya ko ururimi si statique (ikitanyeganyega), ururimi ni dynamique(ikinyeganyega, gihinduka). ikinyarwanda cyahindurwa amwe mu magambo. si guca inka mabere. yemwe rwanatira n'andi magambo, rwakosorwa, rwatira amagambo y'amahanga n'ibindi. si igikuba kuvaga Radio, ICT, n'ibindi . Tuberekere abize indimi nka science badufashe. Twese ni tuzana amaranga mutima tuzavangira abo ba scientifiques baminuje mo by'indimi kandi twese tutarize linguistique. Tubahe rugari badufashe naho ubundi hari ibibazo mu kinyarwanda.Ariko natwe tukaba twumva ko byose twabikoraho tukabigiramo uruhare. Sibyo. Ni uko njye byumva bitabujije abandi kubyumva mabusanya. uwize imibare ko we se batamuvangira. uwize murekere domaine ye.
Nabashuhuje. Icyo numva cyiza (kiza) ni uko (nuko) twese tumenya ko ururimi si statique (ikitanyeganyega), ururimi ni dynamique(ikinyeganyega, gihinduka). ikinyarwanda cyahindurwa amwe mu magambo. si guca inka mabere. yemwe rwanatira n'andi magambo, rwakosorwa, rwatira amagambo y'amahanga n'ibindi. si igikuba kuvaga Radio, ICT, n'ibindi . Tuberekere abize indimi nka science badufashe. Twese ni tuzana amaranga mutima tuzavangira abo ba scientifiques baminuje mo by'indimi kandi twese tutarize linguistique. Tubahe rugari badufashe naho ubundi hari ibibazo mu kinyarwanda.Ariko natwe tukaba twumva ko byose twabikoraho tukabigiramo uruhare. Sibyo. Ni uko njye byumva bitabujije abandi kubyumva mabusanya. uwize imibare ko we se batamuvangira. uwize murekere domaine ye.
Nabashuhuje. Icyo numva cyiza (kiza) ni uko (nuko) twese tumenya ko ururimi si statique (ikitanyeganyega), ururimi ni dynamique(ikinyeganyega, gihinduka). ikinyarwanda cyahindurwa amwe mu magambo. si guca inka mabere. yemwe rwanatira n'andi magambo, rwakosorwa, rwatira amagambo y'amahanga n'ibindi. si igikuba kuvaga Radio, ICT, n'ibindi . Tuberekere abize indimi nka science badufashe. Twese ni tuzana amaranga mutima tuzavangira abo ba scientifiques baminuje mo by'indimi kandi twese tutarize linguistique. Tubahe rugari badufashe naho ubundi hari ibibazo mu kinyarwanda.Ariko natwe tukaba twumva ko byose twabikoraho tukabigiramo uruhare. Sibyo. Ni uko njye byumva bitabujije abandi kubyumva mabusanya. uwize imibare ko we se batamuvangira. uwize murekere domaine ye.
Kayitare Jean Marie yavukanye n’ abana 8 asigaye ari we nyine
Gufasha abana bacitse ku icumu rya jenoside yakorewe abatutsi ni...
Amateka : ”Gatebegatoki ya Gahutu na Gatutsi mu Gihugu cya Kanyarwanda”-Mr.Niyomu
Amb Eugène Gasana et les cérémonies de Kwibuka 20 à New York ; Côté...
Muhanga:Yashatse kwiyahura inshuro 10 bitewe no kwibuka Abatutsi yishe muri...
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
18-01-2017br>
Uko Umwami Kigeli yameneshejwe nyuma yo kumanura ibendera ry’Ababiligi i...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...


text:
dim.
30
déc.
2012
Amasomo y‘umunsi:
-Isomo rya I: 1Sam1, 20-22.24-28
-Isomo rya II: 1Yh3, 1-2.21-24
-Ivanjili: Lk2, 41-52
Bakristu bavandimwe, muntu yaremewe kubana n‘abandi, aribyo abanyarwanda baba bashaka kuvuga, iyo bagira bati:“Abantu ni magirirane“! Bakongera bati“Kubaho ni ukubana“! Bityo rero, buri wese agira aho avuka, akagira umuryango avukamo, kandi agakenera igihe cyo kuwukuriramo, awurererwamo, kandi erega ngo“uburere buruta ubuvuke“ nk‘uko dukunze kubivuga! Kuri uyu munsi mukuru rero, umunsi w‘“Urugo Rutagatifu“ (cyangwa se“Umuryango mutagatifu“: Yezu, Mariya na Yozefu), ndifuza ko tuzirikana kuri urwo rugo nk‘urugo rukwiye kubera ingo zose urugero, ariko cyane cyane, ingo zacu nk‘abakristu. Kuko Yezu Kristu wigize umuntu, kugira ngo adusangize kuri kamere-Mana, yashatse no kuvukira mu muryango, agira ngo uwo muryango na wo tujye tuwufatiraho urugero mu mibereho yacu ya buri munsi.
Mu isomo rya mbere, twumvisemo naho umuryango twakwigiraho byinshi, ariko cyane cyane, kumenya guha Imana umwanya w‘ibanze, no kumenya kuyishimira. Ana na Elikana, umugabo we, bamenye ineza Imana yabagiriye barahaguruka, bajya kuyishimira. Bamenye ko umwana babyaye“Samweli“(iryo zina samweli ririmo ijambo ry‘igihebureyi risobanura“gusaba“), ari impano y‘Imana, maze biyemeza kumutuara Uhoraho. Ese aho, twe tujya tuzirikana ko abana tubyara, ari Imana iba ibaduhaye, ngo tuyishimire? Burya iyo tubatirisha abana bacu, tuba dushimira Imana, kandi tukaba tubatuye Uhoraho uba warabaduhaye! Ese aho, tujya twifuza ko abana bacu bakwiyegurira Imana, ngo yemwe tube twanabibafashamo? Cyangwa tubaca intege iyo batugejejeho uwo mugambi wabo, tutabuze no kuwuburizamo? Ni iki se twakwitura Imana uretse kuyiha ubuzima bwacu ngo abe ariyo ibugenga? N‘ubwo twakeka ko byari umuco ko abana b‘abahungu bamwe barerwa n‘umuherezabitambo mukuru(muri Israheli), biragaragara ko harimo n‘ubushake, ndetse no guhigura umuhigo Ana yari yahigiye Uhoraho. Wowe se nta muhigo waba warahigiye Uhoraho, ntuwuhigure? Ibyiza yagukoreye byose se, hari icyo uramwitura, uretse no kumutura umwana wawe?
Mu Ivanjili y‘uyu munsi ho, turabona umwana Yezu, ari we ubwe uzi neza ko agomba kuguma iruhande rw‘Imana, yibera mu ngoro yayo. N‘ubwo ari ababyeyi be bari bamujyanye, ni we usigara mu ngoro y‘Imana, abizi neza kandi abishaka! Yabitewe ni iki? Ni uko yarezwe neza, agatozwa gukunda Imana kuruta byose, abitojwe n‘ababyeyi be Mariya na Yozefu. Uyu muryango rero, niwo uyu munsi turata ibigwi, tukawusingiza, kubera ko ariwo watubyariye Yezu Kristu, umwami wacu n‘Umukiza wacu, ariko ukanaduha urugero mu burere bwiza wagendaga umuha. Twumvise ko, ngo uko yakuraga ari nako yagendaga yunguka ubwenge n‘igihagararo, anyuze Imana n‘abantu (aha twavuga cyane cyane ababyeyi be!).
Samweli na we yabaye umuhanuzi ukomeye muri Israheli kubera uburere yahawe n‘ababyeyi be (mbere y‘uko bamutura Uhoraho) ndetse na Heli, umuherezabitambo mukuru wamureze agakura, akaba umugabo uhamye. Twibuke ko Uhoraho, ari na we yatoye, ariko by‘umwihariko bitewe n‘uko yakuraga yumvira Heli kandi akora ugushaka kw‘Imana:“Naho umwana Samweli yakuraga mu gihagararo no mu bwiza, imbere y‘Uhoraho no mu maso y‘abantu“! (1Sam2, 26). Bakristu bavandimwe, uburere bwiza tumaze kubona kuri aba bana bombi, babuhawe n‘ababyeyi babubatoje! Ababyeyi babo na bo babishobojwe n‘uko batinyaga Imana kandi bakayubaha, bakarangwa no gukurikiza amategeko yayo, maze na yo ikabaha ubwenge n‘imbarga mu mibereho yabo (n‘abana babo). Bityo bakabasha kurera abana babo uko bikwiye. Babishobojwe kandi ni uko bashyiraga hamwe muri byose, bakundanye kandi bubahana. Ngurwo urugero ababyeyi b‘iki gihe bari bakwiye gukurikiza igihe n‘imburagihe, bakundana, bubahana kandi basenyera umugozi umwe! Yohani na we, uyu munsi atwibukije ko turi abana b‘Imana (kandi nibyo), tukaba rero tugomba kwemera izina rya Yezu Kristu (dukesha kuba twarabaye abana b‘Imana) kandi tugakundana nk‘uko yabidutegetse.
Ntacyari gikwiye rero kudutandukanya n‘urukundo rwa Kristu nk‘uko Pawulo Mutagatifu abitubwira (Rom8, 35), kubera ko kuguma muri urwo rukundo, aribyo byatuma dushobora kurangiza neza inshingano zacu, ababyeyi ndetse n‘abana, bityo imiryango yacu igakurizaho kugenda yitagatifuza buhoro buhoro (ikagenda ifata isura y‘Urugo Rutagatifu!). Yohani yakomeje agira ati:“Ukurikiza amategeko y‘Imana aguma mu Mana, na yo ikamugumamo“. Ibi bikaba bigumya kutugaragariza ko umuryango ukurikiza amategeko y‘Imana, ariwo ukomera, aka ya nzu yubatswe ku rutare, imiyaga n‘imvura byaza ntibiyihungabanye!
Ababyeyi, turasabwa kujya duhora tuzirikana ko:“umwana apfa mu iterura“, kandi“uko umureze ari ko akura“! Uyu ni umwanya kuri twe wo kuzirikana ku burere duha abana bacu, ariko cyane cyane ku rugero tubaha, kuko“Kora ndebe iruta vuga numve iruta, baho ndebe ikabiruta byombi“. Ese abana bacu barimo bakura bate? Barakura mu gihagararo no mu bwenge banyuze Imana n‘abantu? Cyangwa barakura ari nako barushaho gutera umugongo Imana? Ese dukurikiza amategeko y‘Imana kandi tugatoza n‘abana bacu kugenza batyo? Ese tubatoza gusenga? Bavandimwe, ibyo kwibaza ni byinshi, ariko ibisubizo byacu twese, ndahamya ko bidashimishije, kuko akenshi twibagirwa ko:“Uburere buruta ubuvuke“ nk‘uko natangiye mbivuga.
Abana se twebwe duhagaze he? Twubaha ababyeyi bacu ndetse n‘abandi baturera, nk‘uko tumaze kubyumva kuri Samweli na Yezu (bakiri abana!)? Ese twebwe tujya duha agaciro ingoro y‘Imana? Tujya se twishimira kujya mu Misa cyangwa mu Mihimbazo ku cyumweru, ngo twifatanye n‘ababyeyi bacu kuyisengeramo? Iyo tuyigezemo se, aho nitumera nk‘abibereye mu isoko, ndetse bamwe, aho kugira ngo nituyigeramo dupfukame dusenge, twayigeramo tugatangira kwisakuriza? Kuri ibi bibazo, umwana wabasha gutanga ibisubizo byiza (bishimishije), ni we Yezu ashaka, ni we mwana wa Bikira Mariya koko!
Ngayo nguko rero, uyu munsi nudutere kwiminjiramo agafu, buri wese arebe aho atagenje uko Imana ibishaka, maze ahindure ingendo agendane na Kristu, maze murebe ngo isi yacu irahinduka ikaba nziza mu kanya nk‘ako guhumbya! Kuko burya, byose bipfira mu ngo zacu, kandi imbaraga za Kiliziya nta handi zituruka hatari mu muryango wubatse ku mategeko y‘Imana, Ijambo ryayo ndetse n‘isengesho! Ese ubundi, kuki ababyeyi tutareka ngo nibura Kiliziya (umuryango mugari utubumbye twese) idufashe kurera abana bacu? Hari uwagira uti:“Ese twabigenza dute?“ Hari amatsinda y‘abana anyuranye dushobora koherezamo abana bacu, maze bakahakura ubundi burere bwiza bubakundisha Imana kurushaho! Hari Enfance missionnaire (Iyogezabutumwa ry‘abana mu bandi bana-Ihuriro ry‘abana bose!), hari n‘Imiryango y‘Agisiyo gatolika,...Impamvu tugomba kuboherezayo ni uko, akenshi ababyeyi tuba duhugiye mu kubashakira imibereho y‘umubiri, ntitubone akanya ko kubitaho kuri roho, uko bikwiye!
Babyeyi, nshoje mbifuriza kubyara mugaheka, ariko muzirikana cyane cyane ko Habyarimana na Harerimana, bombi ari abana b‘abanyarwanda.
Bana namwe, nshoje mbifuriza gukura mu bwenge no mu gihagararo, munogeye Imana n‘abantu!
Nyagasani Yezu nabane namwe mwese!
Diacre Damien HAKIZIMANA


text:
Mu Rwanda haravugwa ikibazo cy’inzara mu cyahoze ari intara ya Butare ndetse no mu cyahoze ari intara ya Kibungo, kandi n’abaturage basigaye ntibabona ibiribwa bihagije.
Umuturage umwe kuri babiri mu cyahoze ari Butare arashonje!
Ijwi ry’Amerika ryanyarukiye mu cyahoze ari intara ya Butare kureba uko ikibazo cy’inzara cyifashe muri ako gace, ubu kabarirwa mu ntara y’amajyepfo. Abaturage barenga ibihumb 300 ku baturage barenga gato ibihumbi 700 batuye aho barashonje.
Kugeza ubu uduce dufite ikibazo cyane cy’inzara ni uduhana imbibi n’igihugu cy’u Burundi, mu cyahoze ari akarere ka Nyakizu, Kibingo, Mugombwa, Nyamure na Gikonko. Aha ho usanga abaturage bashaka guhungira i Burundi mu gihe n’i Burundi bicika, abaho na bo basuhukira mu Rwanda.
Muri rusange inzara irigaragaza cyane mu cyahoze ari intara ya Butare yose. Ikibazo nyamukuru cy’iyo nzara ni izuba ryacanye cyane kuva impeshyi yatangira kugeza ubu. Umuhindo w’ibishyimbo ukaba waraphubye. Umusarurro wagabanutseho 80% , hakaba hai n’aho abaturage batigeze bagera mu murima. Ipfuba ry’umuhindo rikaba rica amarenga y’uko mu mezi aza ikibazo cy’ibiribwa kizaba gikaze cyane.
Mu cyahoze ari intara ya Butare ikibazo cy’izara kikaba kigaragaza cyane no mu masoko aho abaguzi baruta ibigurishwa. Ibiciro na byo bikaba byarazamutse.
Mu cyahoze ari intara ya Kibungo abaturage batangiye gusuhuka!
Ikibazo cy’inzara mu Rwanda kiravugwa kandi mu cyahoze ari intara ya Kibungo,mu twahoze ari uturere twa Cyarubare, Rukira, Nyarubuye n’uduce twa Rusumo, aho abatuage batangiye gusuhuka. Aho izuba ryabaye ryinshi cyane bituma abaturage batagira icyo basarura. Umusaruro wagabanutseho kimwe cya kabiri. Abo icyo kibazo cy’amapfa cyakozeho cyane ni abaturage batitabiriye guhunika.
Hagati aho harateganywa kwitabaza abaterankunga. Mu rwego rwo kwanga gutera abaturage ubunebwe inkunga niboneka izatangwa nk’ibihembo by’umurimo, ibi bita “food for work”. Hazaba ibikorwa byo kurwanya isuri no gukora imihanda.
Icyakora iyo umuntu arebye inzuzi, imigezi n’ibiyaga u Rwanda rufite, ntiyakwemera ko mu Rwanda hashobora kuba ikibazo cy’inzara. Birakwiye ko hakwigwa uburyo iyo migezi yakoreshwa m’ubuhinzi, aho guhora hategerejwe imvura.


text:
Icyo wakora igihe ufite imisatsi ifatanye cyane
IMisatsi ifatanye cyane ikunze kuba iri hagati y’injwiri n’amarende. Iyo misatsi usanga ari myinshi ku mutwe ariko ku batadefiriza ugasanga bibagora kuyisokoza ndetse no ku badefriza ugasangaiyo bayisoke ngo umuyaga ube wayihuha iguruke kandi ari myinshi ku mutwe.
Gusa hari uburyo wakoresha mu gihe ufite ubwo bwoko bw’imisatsi ikamera neza.
Ahanini iyo misatsi iterwa ibibazo no kuba ifite amavuta menshi ugasanga biakab bidaba kugira icyo ukora ngo mu masatsi wawe hagabanuke ayo mavuta atuma umusatsi ufatana cyane.
Dore rero uko wakuramo ayo mavuta aba ari ku ruhu rwaho imisatsi itereye :
- Mu mazi ugiye koga mu mutwe ujye ukamuriramo umutobe wo mu ndimu ebyiri
- Karaba mu mutwe nkuko bisatswe uwumutse.
- Fata ifunguro ryuzuye ariko wirinde ibinure byinshi
Source : Afriquefemme.com


text:
Mu Ntara y’Iburengerazuba, ibyo bigo ngo byiganjemo iby’abihayimana, bikagaragaramo cyane ibitaro, aho ba nyirabyo birukana abakozi kandi amasezerano baba barayasinyanye n’uturere.
Umunyamabanga Nshingwabikorwa wa Komisiyo y’Abakozi ba Leta, Angelina Muganza, avuga ko hagomba gushyirwa imbaraga mu guhugura abayobozi b’ibi bigo mu bijyanye n’amategeko agenga abakozi ndetse no kuganira hagati y’izi nzego zombi ku micungire y’abakozi kugira ngo hirindwe igihombo.
Agira ati «Uriya mukozi iyo areze atsinda Leta, mu kubahiriza amategeko umuyobozi uhana umukozi ni uwamushyize mu mwanya, basinyanye amasezerano.»
Ku ruhande rw’abihayimana, na bo ngo koko hari abakora aya makosa nubwo atari bose, bigatuma Leta ari yo ibazwa ibyo itakoze.
Umwe mu bayobozi b’ibigo nderabuzima bicungwa n’amadini, yagize ati “Si ukubeshya kuko hari aho byabaye, gusa nta gikuba cyacitse kuko si hose, mbona byaterwaga n’uburangare cyangwa kutamenya amategeko, ariko ntibikwiye ku muyobozi wagiriwe icyizere.”
Mu gihe cy’imyaka itatu ishize (2013 - 2015), uturere tugize Intara y’Iburengerazuba tumaze kwishyura amafaranga agera kuri miliyoni 12 mu manza twagiye dutsindwamo n’abakozi birukanywe mu buryo bunyuranyije n’amategeko.


text:
Yesu yazibye ibyuho mu buzima bwanjye
Nitwa Sam navukiye mu muryango w’abakristo mu gihugu cy’Ubufaransa, ariko mu myaka yanjye ibanza sinabashije kumenya icyo nahitiramo ubuzima bwanjye. Ku myaka yanjye 16 numvaga hari ikintu mbura mu buzima bwanjye, nkumva mfite inyota yo kucyuzuza ariko sinari nzi uko nabikora.
Nakoze siporo, nagerageje gushaka umukobwa w’inshuti ariko nawe ntitwatindanye, nyuma numva nifuje kwiga mu mashuri meza mu Bufaransa cyane ko nifuzaga kuba umukire nkabaho neza, najyaga nitekereza nko mu myaka 50, nkumva nzaba nubashywe, nkomeye ariko ngahorana umutima uhagaze. Ibyo nagerageje byose ntacyo byamfashije.
‘’Najyaga njya ku iriba ry’iyi si mfite inyota nyinshi cyane naba ngiye kunywa agakama ubwo nuko nkayabura nkiheba.’’ Indirimo y’123 mu gushimisha.
Umunsi umwe naguye ku gitabo kivuga amateka y’abakristo batotejwe, nsanga mu by’ukuri bo bari barageze ku cyo mbura mu buzima bwanjye uyu munsi.
Bari bafite amahoro yo mu mutima, bafite ibyishimo bitavugwa kandi si uko isi yari iboroheye. ‘’Nzagira ibyishimo bitavugwa nzabona ihirwe ngiye mu ijuru.’’ Indirimbo 108 mu gushimisha.
Baratotezwaga, bakangwa n’ababo, bakarwara, bakennye, imibabaro isimburana ariko baramenye ijambo rivuga ngo imibabaro y’iki gihe ntikwiye kugereranywa n’ubwiza tuzahishurirwa, Imana idufashe cyane. Jyewe nari mfite ubuzima bwiza, umuryango, mbona ejo hazaza, ariko nasanze isi itakumara inyota hatabayeho Yesu wenyine.
Nifuje aya mahoro, nshaka kubigana, nitoza gusoma Bibiliya, igihe cyanjye nkakimara ku rusengero, ngasenga ubudasiba kandi nkabaho ubuzima bukiranuka, numvaga nahitamo no kwitanga ubwanjye ariko ngasohoza ibyo niyemeje. Iyo nabaga nageze ku ntego nihaye numvaga binejeje bitakunda bikambabaza.
Aha nari ngifite ikibazo cyo kubaka gukiranuka kwanjye ariko nari ntarumva neza ubuntu bw’Imana, umutima wanjye wari utarameneka nubwo nashyiragamo ubushake bwinshi ngo nkiranuke. Nyuma Yesu amaze kungenderera nibwo nasobanukiwe uko yaje kunshaka ku isi, akabaho ubuzima bukiranuka akemera no gupfa urupfu rw’agashinyaguro ku musaraba kugira ngo ankize urubanza no gucirwaho iteka rwari rungenewe.
Ari ku musaraba yaranguruye n’ijwi rirenga ati ‘’Byose birarangiye.’’ Icyo yari ansigarije nk’uruhare rwanjye ni ukwizera uwo murimo yakoze nkaba mu buntu bw’Imana, nkababarirwa ngahinduka umwana w’Imana. Ndashima Yesu wazibye ibyuho by’ubuzima bwanjye ubu numva ampagije, nawe ndakwifuriza kumuha ikaze yakumara inyota. Imana iguhe umugisha.


text:
1. zuba ryumutima wanjye inseko yawe inyuzura umutima indoro yawe yuje ubwuzu nu bugwaneza ikampa ikizere cyejo hazaza
2. mbura uwo na kugereranya nawe kuko undutira bose
3. uramwenyura nkabura aho nkwirwa uri umwari mwiza mpora nifuza mubuzima nkanakurota bwiza butagira inenge urukundo nkufitiye ntahandi warubona kwisi hose ruruta urwa Remeo Na Juliette
4. uwo nkunda ni izuba igitego mubakobwa amasoye ninka yi nyana mpisha amaso yawe kuko antwara umutima
5. iyo nagukoshereje ukarakara ubuzima bwanjye bura hungabana niyo mpamvu nzajya njyenda nigengesereye kujyirango ntakubabaza
Imitoma 5 wabwira umukunzi akanyurwa
1. zuba ryumutima wanjye inseko yawe inyuzura umutima indoro yawe yuje ubwuzu nu bugwaneza ikampa ikizere cyejo hazaza


text:
Abikorera b’i Kayonza biyemeje gushinga uruganda rw’imyenda
Mu rwego rwo guteza imbere ibikorerwa mu Rwanda, abikorera bo mu Karere ka Kayonza biyemeje gutangiza uruganda ruzakora imyenda.
Uko ari 40, biganjemo abadozi bakorera mu gakiriro ka Kayonza, babitangaje nyuma yo gusura inganda zikora imyenda za UTEXRWA na C&H Garment, tariki ya 23 Ugushyingo 2016.
Bavuga ko igitekerezo cy’uruganda bari bagisanganywe. Akaba ariyo mpamvu bakoze urugendoshuri, nk’uko Safari Steven, umuyobozi w’Urugaga rw’abikorera(PSF) mu karere ka Kayonza abyemeza.
Agira ati “Twari dufite abadozi benshi bari mu makoperative matoya atandukanye. Nyuma twumvikana ko bagiye gushyiraho koperative imwe bahuriyemo bityo bikaba byaborohera gushinga uruganda kuko igitekerezo cyari gihari.”
Avuga ko guhera mu mwaka wa 2017 ibikorwa by’ibanze bizatangira, birimo guhura n’ibigo by’imari no gushaka aho uruganda ruzubakwa.
Tumwesigye Fred, umwe mu badozi b’i Kayonza basuye izi nganda, avuga ko bahakuye ubumenyi bw’ingenzi.
Agira ati “Kuba twaturutse iriya tukaza hano gusura uruganda ni ukugira ngo tugire igitekerezo ku bijyanye no gushinga uruganda noneho nitumara kwihuza neza, dukoresheje n’ubumenyi dukuye hano dushinge urwacu.”
Mukayezu Odette avuga ko izo nganda zikomeye basuze zaberetse ko ari ngombwa gukoresha imashini z’ikoranabuhanga.
Agira ati “Turacyakoresha imashini nto za ‘Singer’ mu gihe hano bafite izikora ibintu birimo ubuhanga butandukanye.
Iwacu tujya gukata umwenda tugakoresha umukasi ariko hano bakoresha ibyuma by’ikoranabuhanaga, mbese biratandukanye cyane.”
Yongeraho ko icyifuzo bafite ari ukubona amahugurwa ajyanye no gukoresha ibikoresho bigezweho ku buryo umwenda uzaturuka i Kayonza uzaba udatandukanye n’uwo mu ruganda rwa C&H Garment.
Uwibambe Consolée, Umuyobozi w’Akarere ka Kayonza wungirije ushinzwe iterambere ry’ubukungu avuga ko nyuma y’uru rugendoshuri bagiye kuvugana n’abafatanyabikorwa.
Agira ati “Intambwe ikurikiyeho ni ukureba uko aba badozi bakongererwa ubumenyi ku bufatanye na C&H Garment n’Ikigo cy’Ikigihugu cyita ku myuga n’ubumenyingiro (WDA).
Hazakurikiraho kugirana amasezerano y’imikoranire n’uru ruganda binyuze muri gahunda za Leta.”
Aba badozi basuye izi nganda nyuma yo gusurwa na bamwe mu bayobozi bakuru b’igihugu, muri gahunda ya ‘NEP Kora Wigire’ igamije gukangurira abantu kwihangira umurimo.


text:
Gisagara: Hagaragajwe uburyo abashakanye bagera ku iterambere rirambye
Imiryango iharanira iterambere ry’umugore by’umwihariko wo mu cyaro n’ubuyobozi bwite bwa Leta, basanga bigoranye ko urugo rwatera imbere mu buryo burambye mu gihe hakiri umwe mu bashakanye uvunisha mugenzi we, cyangwa abagize umuryango batuzuzanya.
Byagarutsweho kuri uyu wa 15 Nzeri 2016, ubwo umuryango mpuzamahanga Action Aid ku bufatanye na Association Duhozanye bari mu gikorwa cyo kubakira ubushobozi abagore bo mu murenge wa Gishubi mu Karere ka Gisagara, ahatanzwe inka zigera kuri 23.
Amatsinda 17 abumbiye hamwe abagore 510 bo mu murenge wa Gishubi mu karere ka Gisagara ni yo yorojwe inka z’imbyeyi 23 zizabafasha kuzamura ubuhinzi bwabo bahingisha ifumbire, ndetse bakabona n’amata yo kunywa.
Umuyobozi wa Action Aid mu Rwanda, Josephine Uwamaliya, yavuze ko ibikorwa bakora byo gushyigikira umugore biba bigamije guteza imbere urugo rwose ndetse n’umuryango, ariko asobanura ko kugira ngo iterambere rigerweho ari uko abashakanye bagomba gutahiriza umugozi umwe bagafatanya muri byose ntawe uvunisha undi.
Uwamaliya ati “Umuryango ugizwe n’umugore, umugabo n’abana babo, nta wundi uzaza kububakira umuryango, ni mwe mugomba gufata iya mbere mukiteza imbere kandi mufatanyije nta wuvunisha undi. Twebwe iyo tuje tugatanga ubufasha ni ubufasha nyine, ariko uwifasha ni wowe ubwawe”.
Bamwe mu bagore bahawe inka bavuga ko zigiye kuzamura imibereho yabo kuko ngo batabashaka kubona ifumbire yo guhingisha ndetse n’amata yo kunywa.
Marie Gorette Niyonsaba ati “Kenshi nahingaga nta fumbire cyangwa natombora amafaranga nkayigura, ariko ubu iyi nka ngiye kuyitaho ijye impa ifumbire mpinge kijyambere abana banjye bane baone ibyo kurya bihagije kandi mbakamire n’amata”.
Umuyobozi wungirije ushinzwe imibereho myiza y’abaturage mu karere ka Gisagara, Clemence Gasengayire, nyuma yo gushimira iyi miryango ifasha mu iterambere ry’abaturage, yasabye abahawe inka kuzibyaza umusaruro no kuzoroza bagenzi babo, ndetse asaba n’abayobozi b’imidugudu, utugari n’imirenge kuba hafi y’abaterwa inkunga kugira ngo zitazabapfira ubusa.
Mu biganiro byatanzwe hibanzwe ku gukangurira abagabo guha agaciro imirimo ikorwa n’abagore ariko itinjiza amafaranga, ndetse bakareba n’uburyo bajya bayifatikanya kuko ngo ubushakashatsi bwerekanye ko bene iyi mirimo ivunisha abagore.
Iyo mirimo ni iyo murugo yiganjemo guteka, gukora isuku, kurera abana, gutashya, kuvoma n’iyindi.
Abashakanye kandi basabwe kugira umuco wo gutoza abana babo gufatikanya imirimo batavangura, kuko byagaragaye hamwe na hamwe ko hari abaharira imirimo imwe abahungu indi bakayiharira abakobwa, ibikunze kugaragara nk’ihohotera rishingiye ku gitsina.
Gahunda yo guteza imbere abagore by’umwihariko abo mu cyaro isanzwe ikorwa mu na Action Aid hirya no hino ku Isi, ikaba na kimwe mubigize umushinga wayo witwa Flow ( Founding Leadership and Opportunities for Women).
Mu Rwanda uyu mushinga uzamara imyaka itanu mu Rwanda, ukaba utera inkunga abagore bagera ku 6,000 n’abagabo igihumbi bo mu turere dutanu, aritwo Gisagara, Nyaruguru, Nyanza, Musanze na Karongi.
Usibye gutera inkunga abagore, hakorwa n’ibindi bikorwa nko kubahugura ku gukora imishinga ibyara inyungu, kubabumbira hamwe mu matsinda, kubatoza guharanira uburenganzira bwabo, no kwirinda ingeso mbi n’ihohotera.
Ikibonwa nk’umuti urambye wagabanya imirimo ivuna abagore, hagaragajwe ko abagabo bakwiye kujya bafatanya igihe bibaye ngombwa, ndetse hagashakwa n’uburyo bwo guteka bakoresheje Gazi (Gaz), kwegerezwa amavomero ndetse hagashyirwaho n’irerero ry’abana muri buri mudugudu.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]